अक्षय कुमार आणि ट्विंकल खन्नाची मुलगी निताराचा आज वाढदिवस . तिला वाढदिवसाच्या शुभेच्छा देण्यासाठी अक्षयने सोशल मीडियावर तिच्यासोबतचा एक क्युट व्हिडिओ शेअर केला आहे . या व्हिडिओमध्ये अक्षय आणि नितारा दिसतायेत . नितारा अक्षयच्या चेहऱ्यावर शेव्हिंग क्रिम लावताना दिसते . अक्षयने या व्हिडिओला कॅप्शन देताना म्हटले की , ‘दिवसभरातील माझा सर्वात उत्तम क्षण हाच असतो , जेव्हा माझी मुलगी माझी दाढी करते . अमुल्य क्षण , तुला वाढदिवसाच्या खूप शुभेच्छा . तू फक्त मोठी होऊ नकोस…’ पाच वर्षांच्या नितारासाठी अक्षय आणि ट्विंकलचं प्रेम तर सारेच जाणतात . दोघेही आपल्या मुलीला बॉलिवूडच्या झगमगाटापासून दूर ठेवण्याचा प्रयत्न करतात . अक्षयला जेव्हा वेळ मिळेल तेव्हा तो संपूर्ण वेळ मुलीसोबत घालवायला प्राधान्य देतो . एवढेच काय तर गोल्ड सिनेमाच्या चित्रीकरणादरम्यान अक्षयने निताराला आपल्यासोबतच ठेवले होते . जेव्हा ट्विंकल युरोप ट्रिपवर होती तेव्हा अक्षयच आपल्या मुलीची देखभाल करायचा . हे काही पहिल्यांदा नाहीये की अक्षयने नितारासोबतचे क्षण सोशल मीडियावर शेअर केले . याआधीही त्याने नितारासोबतचे फोटो आणि व्हिडिओ इन्स्टाग्रामवर शेअर केले आहेत . काही दिवसांपूर्वी नितारासोबत बागेत खेळतानाचा एक व्हिडिओ त्याने शेअर केला होता . बाप - लेकींचा हा व्हिडिओ लाखोजणांनी पाहिला होता . अक्षयच्या आगामी सिनेमांबद्दल बोलायचे झाले तर , ‘पॅडमॅन’ , ‘गोल्ड’ आणि ‘रजनीकांत’ यांच्यासोबतचा ‘२ . ०’ हे सिनेमे या वर्षी प्रदर्शित होणार आहेत .


हे बैठक स्थितील एक आसन आहे . हे आसन करताना प्रथम दंडस्थिती घ्यावी . मग सावकाश गुडघ्यातून वाकत बसल्यासारखी स्थिती घ्यावी . यावेळी श्वास सोडत खाली जावे . बैठक स्थितीत गुडघे दुमडून बसावे . आपण शौचाला जसे बसतो त्या पद्धतीने बसावे . त्यावेळी गुडघ्यांवर ताण येतो . ज्यांना असा ताण सहन होत नाही त्यांनी ही पूर्वस्थिती लगेच सोडावी म्हणजेच श्वास घेत घेत वर दंडस्थितीत यावे . काही दिवस पूर्वस्थितीचा सराव करावा . एकदा गुडघे दुमडून खाली टाचांवर बसता येऊ लागले की आसनातील पुढच्या स्थितीचा अभ्यास करता येतो . या आसनाचे नाव आहे उत्कटासन . आता टाचा जमिनीवरून वर उचलाव्यात . फक्त पावलांवरती बसावे . नितंब दोन्ही पायांच्या हाडांजवळ सावधपणे शरीर स्थिर करून ठेवावे . दोन्ही हातांचे पंजे एकमेकात गुंफावे आणि गुडघ्यावरती सहजपणे ठेवावेत . दृष्टी समोर ठेवावी . हे एक तोलात्मक आसन आहे . हे करताना आपण पंजावर उभे राहून पायाच्या टाचा जमिनीपासून वेगळ्या ठेवत असल्यामुळे तोल जाण्याची शक्यता असते . या आसनस्थितीत डाव्या पायाची अर्धी मांडी उजव्या पायावर घालता येते . डावा पाय गुडघ्यात दुमडून उचलून डाव्या पायाची टाच उजव्या पायाच्या मांडीवर ठेवावी . एकदा डाव्या पायाची व एकदा उजव्या पायाची असे अनुक्रमे करता येते . मात्र हे करत असताना योगशिक्षकाचे मार्गदर्शन हवे कारण तोल जाण्याची शक्यता असते . त्यामुळे हे आसन करताना विशेष काळजी घेणे आवश्यक आहे . या आसनामुळे गॅसेसचा त्रास कमी होतो . हात - पाय मजबूत होतात . शौचास साफ होते . शरीरात स्फूर्ती येते . जर काही योनीरोग असतील तर ते दूर होतात . पुरूषांची वीर्य शक्ती वाढते . वीर्यवाहिन्या शक्तीशाली बनतात . पोटाचे विकार दूर होतात . हे आसन साधारण एक मिनिटापर्यंत टिकवता येते . नियमित सरावाने ते जमू शकते . सुरूवातीला १५ ते ३० सेकंद टिकते . नंतर मात्र एक ते दिड मिनिटे टिकू शकते . मुख्यत्वे पुरूषांनी हे आसन नियमित करावे . नियमित केल्यामुळे शुक्राणूंची वाढ होते तर स्त्रियांमध्येही बिजांडांची वाढ होण्यास मदत होते . वारंवार गॅस होत असतील तर या आसनामुळे गॅसेसचे प्रमाण कमी होते . शरीरातील उत्सर्जन संस्था वेगाने व योग्य पद्धतीने कार्य करते . सुजाता गानू - टिकेकर योगतज्ज्ञ


iPhone 6 Plus धारकांसाठी एक आनंदाची बातमी आहे , जर तुमच्याकडे जुना किंवा डॅमेज झालेला आयफोन ६ प्लस असेल तर त्याबदल्यात अॅपलकडून नवा iPhone 6s Plus मिळू शकतो . MacRumors च्या वृत्तानुसार अॅपलच्या अधिकृत स्टोअरमधून बिघडलेला किंवा जुना आयफोन ६ प्लस लवकरच ग्राहकांना बदलून घेता येणार आहे . वाचा : या वर्षात ‘iPhone X’ ची विक्री होणार बंद ? हा फोन का बदलून देण्यात येणार आहे किंवा आयफोन ६ प्लसचं नेमकं कोणतं व्हेरिएंट बदलून देण्यात येणार आहे हे मात्र अजूनही उघड झालेलं नाही . MacRumors नं पूर्वी प्रसिद्ध केलेल्या माहितीनुसार अॅपल लवकरच आयफोन ६ प्लसचं उत्पादन थांबवणार आहे , म्हणूनच जुन्या आयफोन ६ प्लस धारकांना आयफोन ६ एस प्लस बदलून देण्यात येणार असल्याची शक्यता वर्तवण्यात येत आहे . तर दुसरीकडे अॅपर स्टोअरमध्ये आयफोन ६ प्लसची बॅटरी बदलून घेण्यासाठी येणाऱ्या ग्राहकांची संख्या अधिक आहे . अॅपलनं दिलेल्या माहितीनुसार आयफोन ६ प्लसच्या मोबाईल बॅटरीचा आधीच तुटवडा आहे . त्यामुळे मार्च ते एप्रिलपर्यंत या बॅटरी उपलब्ध होणार नसल्याचं मॅक रुमर्सनं म्हटलं आहे . त्यामुळे त्या बदल्यात ग्राहकांना नवा फोन देण्याचा कंपनी विचार करत असल्याची शक्यता वर्तवण्यात येत आहे . या बातमीबरोबरच या वर्षात आयफोनX ची विक्रीही कंपनीकडून थांबवण्यात येणार असल्याचं सुप्रसिद्ध विश्लेषक मिंग ची क्युओनं सांगितलं आहे .


भारतीय महिला क्रिकेट संघातील सचिन तेंडुलकर अशी ओळख असणाऱ्या मिताली राजने महिला क्रिकेटकडे होणाऱ्या दुर्लक्षाकडे लक्ष वेधले आहे . महिला विश्वचषक स्पर्धेसाठी सध्या भारतीय संघ इंग्लंडमध्ये आहे . स्पर्धेपूर्वी आयोजित करण्यात आलेल्या डिनर पार्टीमध्ये सहभागी झालेल्या भारतीय संघाची कर्णधार मिताली राजला एका पत्रकाराने तुमचा आवडता क्रिकेटर कोण ? असा प्रश्न विचारला होता . यावेळी कोणत्याही क्रिकेटच्या नाव न सांगता मिथालीने पत्रकाराला प्रतिप्रश्न केला . मितालीने या पत्रकाराला म्हटले की , मला विचारलेला प्रश्न तुम्ही भारतीय पुरुष संघातील खेळाडूला विचारु शकला का ? तुम्ही त्यांना विचारा की , महिला क्रिकेटमधील कोणती खेळाडू आवडते . भारतामध्ये सध्या क्रिकेटची मोठी क्रेझ असली तरी भारतीय महिला क्रिकेटमध्ये कोणी फारसा रस दाखवत नाही . त्यामुळे मितालीने या पत्रकाराला प्रश्न विचारून महिला क्रिकेटला प्रोत्साहनाची गरज असल्याची भावनाच व्यक्त केली आहे . यावेळी मिथाली म्हणाली की , मागील दोन वर्षांपासून महिला क्रिकेटमध्ये सुधारणा होत आहेत . मात्र पुरुष आणि महिला क्रिकेटमध्ये आजही मोठी दरी आहे . आमच्या सामन्यांचे टीव्हीवरील प्रक्षेपणामध्ये सातत्य नसणे हे एक कारण आहे . बीसीसीआय या विषयी सकारात्मक विचार करत असून , घरच्या मैदानावर मागील दोन मालिकांमध्ये टेलिव्हिजन आणि सोशल मीडियावर महिला क्रिकेटचा प्रभाव पाहायला मिळाला . पुरुष क्रिकेटविषयी मिथाली म्हणाली की , त्यांनी एक विशिष्ट उंची प्राप्त केली आहे . तिथपर्यंत पोहोचणे महिला क्रिकेटला सध्याच्या घडीला शक्य नाही . त्यांच्यापर्यंत जाण्यासाठी आम्ही प्रयत्नशील आहोत . महिला क्रिकेटला विशिष्ट उंची मिळवण्यासाठी पुरुष क्रिकेटरच्या मार्गदर्शनाखाली तयारी करणे फायदेशीर ठरेल , असेही मिथाली यावेळी म्हणाली . भारतीय संघातून खेळत असताना तुम्ही देशाचे प्रतिनिधित्व करत असता त्यामुळे प्रशिक्षक कोण असावे , यापेक्षा तो मेहनत करुन घेणारा असायला हवा , अशी भावना तिने व्यक्त केली .


" रंग दे बसंती ' ते " डिअर जिंदगी ' प्रत्येक सिनेमात आपल्या अभिनयाची वेगळी छवी दाखवणारा अभिनेता कुणाल कपूर . त्याचा रॉयल लूक असलेला चित्रपट " वीरम ' लवकरच प्रदर्शित होणार आहे . त्याचबरोबर त्याचा " व्हाईट शर्ट ' हा लघुपट सध्या यू - ट्युबवर ट्रेडिंगमध्ये आहे . यात कुणाल कपूर अविक नावाच्या मुख्य भूमिकेत आहे . त्यानिमित्ताने त्याच्याशी केलेली ही बातचीत . . . आगामी चित्रपट " वीरम ' बद्दल थोडक्यात सांग . - हा खूप वेगळा चित्रपट आहे . आतापर्यंत मी कधीच असा चित्रपट आणि अशा प्रकारची भूमिका केली नव्हती . यात मी योद्ध्याच्या भूमिकेत दिसणार आहे . पहिल्यांदाच मला ऍक्शन चित्रपटात काम करण्याची संधी मिळते आहे आणि ऍण्टी हिरोचा रोल साकारायला मिळतो आहे . ही फारच वेगळी भूमिका आहे . चित्रपटातील लूकवर मेहनत . . . - या भूमिकेसाठी मला खूप मेहनत घ्यावी लागली . शारीरिकदृष्ट्या मला माझ्यात खूप बदल करावा लागला . बारा ते तेरा किलो वजन वाढवावं लागलं . तो एक योद्धा आहे ; तर त्याची शरीरयष्टी दणकट व भारदस्त वाटली पाहिजे . त्यामुळे पाच ते सहा महिने खूप मेहनत घ्यावी लागली . यासाठी मी जिममध्ये गेलो . डाएट केलं आणि त्याचसोबत मार्शल आर्टसचा प्रकार कलारीपयट्टूचे धडे गिरविले . " वीरम ' चा अनुभव . . . - खूप छान व इंटरेस्टिंग अनुभव होता . " वीरम ' आम्ही मल्याळम , हिंदी व इंग्रजी अशा तीन भाषेत चित्रीत केला आहे . प्रत्येक सीन मी तीन वेळा केला आहे . असं मी पहिल्यांदाच केलंय . या सिनेमाच्या बाबतीत खूपच उत्सुक आहे . कारण हा चित्रपट फक्त केरळातच प्रदर्शित होणार नाही ; तर भारतात आणि जगभरात इंग्रजीत रिलीज होणारेय . या चित्रपटाच्या रिलीजची आणि याला लोकांच्या कशा प्रतिक्रिया मिळताहेत , याची मी वाट पाहतोय . चित्रपट व भूमिकांची जाणीवपूर्वक निवड - हो . चित्रपट निवडताना खूप गोष्टी असतात . एकाच गोष्टीला प्राधान्य देऊन चित्रपटाची निवड करता येत नाही . कथा व पटकथा चांगली आहे की नाही , ज्या लोकांसोबत काम करायचंय ते कसे आहेत आणि जी भूमिका साकारायची आहे ती कशी लिहिली आहे ? मी यापूर्वी तसा रोल साकारला आहे की नाही ? या सर्व बाबी महत्त्वाच्या असतात . ' ' व्हाईट शर्ट ' लघुपट - हल्ली खूप लघुपट बनत आहेत . मात्र व्हाईट शर्टसारखा लघुपट आतापर्यंत बनलेला नाही . यात रिलेशनशिप ड्रामा आहे . त्यामुळे ही कथा मला खूप आवडली . शॉर्टफिल्म हे माध्यम हल्ली खूप इंटरेस्टिंग होतंय . त्यात व्हाईट शर्टसारखी गोष्ट आतापर्यंत लघुपटाच्या माध्यमातून कोणीही सांगण्याचा प्रयत्न केलेला नाही . त्यामुळे मला हा लघुपट खूप मनोरंजक वाटला . दुसरं म्हणजे यातील अविक हे पात्र मला फार जवळचं वाटलं . कारण आपण सगळे नातेसंबंधाच्या गुंत्यामध्ये कधी ना कधी सापडतो आणि सगळ्याच प्रेमकथांचा शेवट आनंदी नसतो . ही गोष्ट खऱ्याखुऱ्या आयुष्यात घडणारी आहे . आजच्या पिढीला ही शॉर्ट फिल्म नक्कीच आपलीशी वाटेल . सक्षम डिजिटल माध्यम - हो . डिजिटल माध्यमं सक्षम आहेत . ही खूप चांगली बाब आहे . शॉर्ट फिल्म आणि वेबसिरीज आजच्या काळातली प्रभावी माध्यमं आहेत . त्यांचा योग्य प्रकारे वापर केला पाहिजे . अनेक चांगले लेखक , दिग्दर्शक आणि निर्माते या माध्यमाकडे वळताहेत , ही चांगली गोष्ट आहे .


सेलिब्रिटींची एक झलक टीपण्यासाठी छायाचित्रकारांच्या जीवाचा आटापिटा सुरु असतो . पण , कधीकधी एक फोटो टीपण्यासाठीची त्यांची धडपड काही मर्यादा ओलांडते आणि सेलिब्रिटींचा पारा चढतो . असंच काहीसं अभिनेता सैफ अली खानची मुलगी सारा अली खान हिच्यासोबत घडलं आहे . हिंदी चित्रपटसृष्टीतील नवोदित चेहऱ्यांपैकी एक असणारी सारा , सध्या तिच्या आगामी चित्रपटांवर लक्ष केंद्रित करत आहे . त्यामुळे अर्थातच तिच्यावर अनेकांच्याच नजरा आहेत . पण , आपल्या मागे गराडा घालून असणाऱ्या या छायाचित्रकांरांमुळे मात्र साराला त्रास होत असल्याचं नुकतच पाहायला मिळालं . मुंबईतील शनी मंदिरात सारा तिची आई , अभिनेत्री अमृता सिंग आणि भाऊ इब्राहिम यांच्यासोबत पोहोचली होती . तेव्हा तिच्यामागोमागच छायाचित्रपकारांनीही तिथे गर्दी करत तिचे फोटो टीपण्यास सुरुवात केली . यावेळी मंदीराबाहेर असणाऱ्या याचकांना साराने दानही दिलं हे सर्व काही छायाचित्रकार त्यांच्या कॅमेऱ्यामध्ये कैद करत होते . पण , अखेर त्यांनी मर्यादा ओलांडल्या आणि साराचा रागही अनावर झाला . वाचा : लैंगिक अत्याचाराविरोधात आवाज उठवणं पडलेलं महागात – नीना गुप्ता अखेर साराने आपल्या मागे येणाऱ्या छायाचित्रकारांना ‘कृपया हे सर्व बंद करा . . हे मंदिर आहे… बंद करा हे’ , सर्व असं म्हणत खडसावलं आणि ती थेट कारमध्ये जाऊन बसली . मुळात मंदिरामध्ये आपण साधनेसाठी आलो असताना छायाचित्रकारांचं हे असं वागण तिला मुळीच पटलं नसल्याचं या व्हिडिओतून पाहायला मिळालं . एखाद्या सेलिब्रिटीने छायाचित्रकारांना खडसावण्याची ही पहिलीच वेळ नाही . याआधीसुद्धा बऱ्याच सेलिब्रिटींनी अशा प्रकारे या ‘पापराझीं’ना रागे भरल्याचं पाहायला मिळालं आहे .


वाढत्या वजनामुळे त्रस्त असणाऱ्या लोकांना काळा चहा प्राशन करण्याचा सल्ला शास्त्रज्ञांनी दिला आहे . काळय़ा चहाचे सेवन केल्यामुळे चयापचय प्रक्रियेला चालना देणाऱ्या जीवाणूची वाढ होऊन त्यामुळे वजन कमी होण्यास मदत होऊ शकते असे एका नव्या अभ्यासात शास्त्रज्ञांना आढळले आहे . उंदरांवर करण्यात आलेल्या प्रयोगामंध्ये काळय़ा चहामुळे आतडय़ांमधील जीवाणूंचे गुणोत्तर बदलल्याचे अमेरिकेतील कलिफोर्निया विदय़ापीठ , लॉस एंन्जेलिसमधील शास्त्रज्ञांना आढळले . या अभ्यासात लठ्ठपणाशी संबंधित असलेल्या जीवाणूचे प्रमाणात घट झाली तर सडपातळ शरीरयष्टीशी संबंधित जीवाणूच्या प्रमाणात वाढ झाल्याची नोंद करण्यात आली . हा नवा अभ्यास ‘युरोपियन जर्नेल आफ न्युट्रिशन’मध्ये प्रसिद्ध करण्यात आला आहे . काळय़ा चहामध्ये आढळणाऱ्या ‘पॉलिफेनाल’ यांचा आकार मोठा असल्यामुळे ते लहान आतडय़ांमध्ये शोषून घेता येत नाही , त्याचप्रमाणे ते आतडय़ातील जीवाणू आणि मेदयुक्त आम्लाच्या वाढीला चालना देतात . या जीवाणूमुळे यकृतामधील चयापचय प्रक्रियेत बदल होत असल्याचे आढळले आहे . काळा चहा हा प्रिबायोटिक असून त्यामुळे आरोग्याला फायदेशीर ठरणाऱ्या सूक्ष्मजीवांची यामुळे वाढ होते . आतडय़ातील मायक्रोबाइमच्या विशिष्ट यंत्रणेमुळे काळा चहा मानवांना आरोग्यदायी त्याचप्रमाणे वजन कमी करण्यास मदत करण्याची शक्यता असल्याचे कलिफोर्निया विदय़ापीठ , लॉस एंन्जेलिसच्या प्राध्यापिका सुझेन हेनिंग यांनी सांगितले . संशोधकांनी या अभ्यासासाठी चार गटातील उदरांना वेगवेगळा आहार दिला होता , तर दोन गटांतील उदरांना काळय़ा चहाचा अर्क देण्यात आला होता .


चरबी म्हणजेच फॅट्स हा आपल्या शरीरातला अत्यंत महत्त्वाचा घटक . तो शरीराला आवश्यक असतो . पण त्याचं शरीरातलं प्रमाण वाढणं हे मात्र धोकादायक असतं . ते कशामुळे वाढतं , ते माहीत असायला हवं . बदलत्या जीवनशैलीमुळे आजकालची तरुण मंडळी जंक फूडकडे ओढली गेली आहेत . रात्रीच्या पाटर्य़ा , वीकेंडचे आऊटिंग , हॉटेलिंग हीच आजची जीवनशैली झाली आहे . ‘चलता है’ असे म्हणत आपण एक एक गोष्टी पोटात भरत असतो . मात्र ही सवय नकळतपणे अनेक आजारांना निमंत्रण देते . अशा जंक फूडमुळे तरुणाई स्थूलपणा , मधुमेह , सांधेदुखी , हृदयविकार यांसारख्या समस्यांचे बळी ठरताना दिसत आहे . वजन वाढलं की बरेचदा लिपिड प्रोफाइल करण्याचा सल्ला मिळतो . काही वेळा रिपोर्टमधील वाढलेले आकडे पाहून धक्काच बसतो . फॅट्स ( चरबी ) कमी करण्यासाठी म्हणून आपण जोरात प्रयत्न करू लागतो . फॅट्सला आपण अगदी शत्रू समजू लागतो . पण सर्व प्रकारचे फॅट्स वाईटच असतात असे नाही . काही प्रमाणात ते आवश्यकही असतात . आहार संतुलित असण्यासाठी आहारात कबरेदके , प्रथिने , जीवनसत्त्वे , खनिज द्रव्य , फायबर व फॅट्स अशा सर्व घटकांचा योग्य प्रमाणात समावेश असायला हवा . आपल्या आहारात कुठल्या फॅट्सचा व किती प्रमाणात समावेश असावा हे जाणून घेण्यासाठी या लेखात त्याची सविस्तर माहिती दिली आहे . फॅट्स म्हणजेच चरबी , हा अपल्या शरीरातील अत्यंत महत्त्वाचा घटक आहे . ओटीपोटात यकृत , स्वादुपिंड तसेच आतडय़ांच्या सभोवती असलेल्या मेदाच्या आवरणाला ‘व्हिसरल फॅट’ असे म्हणतात . हे आवरण शरीरासाठी हानीकारक नसते . ते पोटातील अवयवांचे संरक्षण करते . मात्र शरीरात अधिक प्रमाणात गेलेले मेद या स्तरावर जमा होतात . चरबीयुक्त पदार्थाचे व तसेच कबरेदकांचे प्रमाणापेक्षा जास्त सेवन केल्यानेही त्याचे चरबीत रूपांतर होऊन शरीरात अधिक चरबी जमा होते . त्यातून व्यायामाचा अभाव असेल तर खाल्लेल्या अन्नाच्या उष्मांकाच्या तुलनेत शरीराची हालचाल झाली नसल्यामुळे शरीरातील फॅट्सच्या प्रमाणात अधिकच वाढ होते . हा चरबीचा थर वाढत जातो आणि वजन वाढते . वजन जास्त असल्याने आरोग्याला धोका असतो . मधुमेह , रक्तदाब , हृदयविकार याचा धोकाही प्रमाणाबाहेर असलेल्या वजनामुळे वाढतो . हृदयविकार होण्यात आहाराचा विशेषतः आहारातील कोलेस्टेरॉल आणि स्निग्ध पदार्थ यांचा मोठा वाटा असतो . चरबीचा उपयोग चरबीतून शरीराला ऊर्जा मिळते . एक ग्रॅम प्रथिने आणि कबरेदकांमधून चार कॅलरी उष्मांक मिळतात तर एक ग्रॅम चरबीतून नऊ कॅलरी उष्मांक एवढी ऊर्जा मिळते . चरबी शरीरातील तापमान नियंत्रणात ठेवण्याचे काम करते . चांगल्या आरोग्यासाठी आवश्यक असलेले ‘अ’ , ‘ड’ , ‘ई’ , ‘के’ ही पोषक मूल्ये चरबीमुळे शरीरात शोषून घेण्यास मदत होते . प्रतिकारशक्ती आणि हृदयाचे आरोग्य सुधारण्यासाठी आवश्यक असलेली काही फॅटी अॅसिड्स चरबीतूनच मिळतात . त्वचा आणि केसांच्या आरोग्यासाठी फॅटी अॅसिड आवश्यक असते . स्निग्ध पदार्थाचे ( फॅट्स ) वनस्पतिजन्य आणि प्राणिजन्य असे दोन स्रोत असतात . वेगवेगळी तेले , तूप , लोणी , वनस्पती , बटर हे सर्व स्निग्ध पदार्थ जवळजवळ १०० टक्के स्निग्धांशाचे असतात . इतर वनस्पतिजन्य आणि प्राणिजन्य अन्नपदार्थामध्ये स्निग्ध पदार्थ कमी - अधिक प्रमाणात असतात . अन्नातून शरीरात जाणाऱ्या स्निग्ध पदार्थांचे प्रामुख्याने मेद / ट्रायग्लिसराईड्स ( triglycerides ) आणि कोलेस्टेरॉल हे दोन प्रकार असतात . १ ) मेद / ट्रायग्लिसराईड स्निग्धाम्ल ( फॅटी अॅसिड्स ) आणि ग्लिसरॉल या पदार्थापासून हे स्निग्धांश बनलेले असतात . ही स्निग्धाम्ले संपृक्त ( Saturated ) असंपृक्त ( unsaturated ) आणि ट्रान्स फॅटी अॅसिड्स ( trans fatty acids ) अशा तीन प्रकारची असून सर्व प्रकारची तेलं , दूध व दुग्धजन्य पदार्थ , अंडी , मासे व इतर मांसाहारी पदार्थ , सुकामेवा , नारळ , तेल बिया , अवकॅडो ( फळ ) व चॉकलेट यांमध्ये वेगवेगळ्या प्रमाणात असतात . धान्य व कडधान्य भाज्या व फळे यांमध्ये अगदीच अल्प प्रमाणात असतात . अन्नपदार्थातील चरबीशिवाय आहारातील न वापरलेल्या उष्मांकांचेदेखील ट्रायग्लिसराईड्स मध्ये रूपांतर होऊन ते शरीरात साठवले जाते . यात अति पिष्ठमय व गोड पदार्थाचाही समावेश असतो . सततच्या अधिक उष्मांकाच्या आहारामुळेही ट्रायग्लिसराईड्सची रक्तातील पातळी वाढते . ट्रायग्लिसराईड्स सर्वात मोठय़ा प्रमाणात रक्तात असतात . अ ) संपृक्त स्निग्धाम्ल ( सॅच्युरेटेड फॅटी अॅसिड ) विविध प्रकारचे मटण , प्राण्यांचे अवयव , अंडय़ातील पिवळा बलक , तूप , लोणी , चीज , खवा , क्रीम , साय , बटर , पेढा , मावा , बर्फी असे दूध व दुग्धजन्य पदार्थ हे प्राणीजन्य स्रोत तर नारळाचे तेल , पाम तेल व चॉकलेटमध्ये असणारे कोको , बटर यांसारख्या वनस्पतीजन्य स्रोतात संपृक्त / सॅच्युरेटेड फॅट्स असतात . अशा संपृक्त स्निग्धाम्ल असलेल्या पदार्थाचं सेवन केल्यामुळे शरीरातील ट्रायग्लिसराईड्स आणि कोलेस्टेरॉलची पातळी वाढते . नकळतच हृदयाशी संबंधित विकार बळावतात . असं घडू नये म्हणून आपल्या आहारात अनसॅच्युरेटेड फॅट्सयुक्त पदार्थाचा समावेश करणे आवश्यक आहे . सध्या तरुणाईसोबतच लहान मुलंदेखील चीज , बटर , केक , चिप्स , बर्गर , फ्राइज , पिझ्झा , वडे , चाट , सामोसे असे पदार्थ अधिक प्रमाणात खाताना दिसतात . वनस्पती तुपात तळलेल्या किंवा त्याचा वापर केलेल्या अशा पदार्थामध्ये सॅच्युरेटेड फॅट्स असतात आणि उष्मांकांचे प्रमाण अधिक असते ( High Caloric Food ) . या वनस्पती तुपाविषयी सविस्तर उल्लेख पुढे केला आहे . ब ) असंपृक्त स्निग्धाम्ल ( अनसॅच्युरेटेड फॅटी अॅसिड ) असंपृक्त स्निग्धांशामध्ये दोन प्रकारची स्निग्धाम्ल असतात . ’म्युफा - मोनो अनसॅच्युरेटेड फॅटी अॅसिड ( MUFA ) ‘ओलिक अॅॅसिड’ ( Oleic Acid ) हे मोनो - अनसॅच्युरेटेड फॅटी अॅसिड आहे . हे रक्तातील कोलेस्टेरॉल सुधारते . म्युफा हे ऑलिव्ह ऑइल , तीळ , शेंगदाणा , कॅनोला , करडई या तेलांमध्ये जास्त असतात . अव्हाकाडो , काजू , बदाम व पिस्ते हेही मोनो - अनसॅच्युरेटेड फॅट्सचे स्रोत आहेत ’प्युफा : पॉली अनसॅच्युरेटेड फॅटी अॅसिड्स ( PUFA ) प्युफा / पॉलीअनसॅच्युरेटेड फॅटी अॅसिड्स . इतर सर्व फॅटी अॅसिड्स प्रमाणे शरीरात बनत नाहीत म्हणून त्यांना आहारात खूप महत्व आहे . त्यांना आवश्यक फॅटी अॅसिड्स म्हणतात , असे म्हणतात , कारण ते शरीराला आहारातून पुरवावे लागते . बहुचर्चित अशी लिनोलिक अॅसिड ( Linoleic Acid किंवा Omega w ) व लिनोलेनिक अॅसिड ( Linolenic Acid किंवा Omega t ) ही पॉली अनसॅच्युरेटेड फॅटी अॅसिड्स ही दोन्ही प्रकारची फॅटी अॅसिड असंपृक्त असतात . पॉली अनसॅच्युरेटेड फॅटी अॅसिड हे शरीरातील अनावश्यक कोलेस्टेरॉल कमी करते . प्युफा हे सूर्यफूल , मका , सरकी , सोयाबीन , करडई , राईस ब्रान , माशांचे तेल , इत्यादी तेलांमध्ये असते तसेच अक्रोड , मासे व सोया यामध्येही असते . या स्त्रोतांमध्ये कमी अधिक प्रमाणात दोन्ही प्रकारची फॅटी अॅसिड आढळतात . ’ओमेगा थ्री फॅटी अॅसिड – या अनसॅच्युरेटेड फॅटी अॅसिडमुळे हृदयविकार , मधुमेहापासून बचाव होतो , तणाव कमी होतो , सांधेदुखीच्या त्रासापासून आराम मिळतो . मासे , अळशी , सोयाबीन , भोपळ्याच्या बिया , अक्रोड हे पदार्थ ओमेगा थ्री फॅटी अॅसिडचा पुरवठा करतात . ’ओमेगा सिक्स फॅटी अॅसिड – यांमुळे मेंदूचे कार्य सुधारते . सूर्यफुलाचे तेल , सोयाबीन तेल , अक्रोड , बदाम , तीळ यामधून ओमेगा सिक्स फॅटी अॅॅसिड मिळते . योग्य प्रमाणात म्युफा आणि प्युफा मिळण्याच्या दृष्टीने कोणते तरी एकच तेल कायम वापरण्यापेक्षा सर्व तेले आलटूनपालटून वापरावीत . साधारणतः सूर्यफुलाचे तेल , शेंगदाणा तेल , करडई , ऑलिव्ह ऑइल , राईसब्रान ही तेले आलटून पालटून वापरावीत . पण कुठलेही तेल अर्धा किलो प्रति महिना प्रति व्यक्ती यापेक्षा अधिक वापरू नये . परंतु उपयोगी चरबी आहे म्हणून त्याचा आहारात अतिरेक होऊ नये , याचे भान ठेवून त्याचा योग्य तेवढाच वापर करावा . कुठलीही चरबी गरजेपेक्षा अधिक प्रमाणात शरीराला हानिकारकच ठरते . क ) ट्रान्सफॅट्स तेलावर हायड्रोजनेशनची प्रक्रिया करून बनविण्यात आलेले ‘वनस्पती तूप’ सध्या खूप प्रमाणात वापरले जाते . यात तळलेले पदार्थ लवकर खराब होत नाहीत व खुसखुशीत लागतात . त्याशिवाय तेल , तूप बटर यापेक्षा ते वापरणे स्वस्तही पडते . तेलात असंपृक्त स्निग्धाम्ल असली तरीही या प्रक्रियेमुळे या वनस्पती तुपात संपृक्त अशी स्निग्धाम्ल तयार होतात . या प्रक्रियेत निर्माण झालेले ट्रान्सफॅटी अॅसिड हे संपृक्त असून शरीरासाठी खूपच हानिकारक आहे . यामुळे मधुमेह व हृदयविकार होऊ शकतो . हे बहुतांश वेळा ओटीपोटात जमा होतात . आहारात या पदार्थाचा समावेश वाढल्यामुळे शरीरात चरबी जमा होते . एकटे राहणाऱ्यांना किंवा नवरा बायको नोकरी करणारे असतात तेव्हा वेळेअभावी सतत बाहेरचे अन्न खावे लागते . या वनस्पती तुपाचा वापर वडे , सामोसे , वेफर , फरसाण , चाट असे विविध पदार्थ तळण्याकरिता केला जातो . म्हणून हल्ली काही दुकानांवर ‘इकडे मिळणारे सर्व पदार्थ रीफाइण्ड तेलात बनवलेले आहेत’ अशी पाटी दिसते . ब्रेड , बिस्कीट , केक व इतर बेकरी पदार्थ व हॉटेलमधील नान , कुलचा व रोटी या मध्येही वापर केला जातो . त्याचप्रमाणे गोठविलेले मांसाहारी किंवा शाकाहारी पदार्थ , रेडी टू इट फूड्स यातही त्याचे प्रमाण जास्त असते . फास्ट फूडमध्येही त्याचा वापर होत असल्याने बर्गर , पिझ्झा , फ्रॅन्की , चीजयुक्त पदार्थामुळे चरबी वाढते . अनावश्यक चरबी वाढल्यामुळे कोलेस्टेरॉल वाढते आणि हृदयाला धोका निर्माण होतो . २ ) कोलेस्टेरॉल हल्ली खाद्यपदार्थाच्या जाहिरातीत ‘कोलेस्टेरॉल फ्री’ हा शब्द सारखा ऐकायला मिळतो . काही दिवसांपूर्वी तर तेलांच्या जाहिरातीतही त्याचा उल्लेख असायचा . पण ही ग्राहकाची एका दृष्टीने फसवणूकच होती . कारण कोलेस्टेरॉल हा चरबीचा प्रकार फक्त आणि फक्त प्राणिजन्य स्रोतातच आढळतो . तेल हे वनस्पतीपासून केल्यामुळे त्यात कोलेस्टरॉल असण्याची संभावनाच नाही . शरीरात ते प्रामुख्याने आहारातून जाते त्याचबरोबर यकृतातही तयार होते . आपल्या शरीरामधील जैवरासायनिक प्रक्रियांमधूनच कोलेस्टेरॉलची निर्मिती होते . साधारण यकृतात रोज ८०० मिलिग्राम एवढे कोलेस्टेरॉल तयार होते . कॉर्टिसॉल हे हॉर्मोनदेखील कोलेस्टेरॉलपासून बनते व याच कारणामुळे खूप प्रमाणात मानसिक ताण व कोलेस्टेरॉल यांचा जवळचा संबंध असतो . आपण खूप काळ तणावाखाली असताना मेंदूकडून अॅड्रेनल ग्रंथींना कॉर्टिसॉल तयार करण्याचा संदेश मिळतो . यामुळे भूक खूप वाढते व साहजिकच तळलेले , पिष्टमय व गोड पदार्थ ( comfort food ) खाण्याचा मोह होतो ज्याने शरीरात सेरोटोनिन ( serotonin ) या द्रवाची पातळी वाढून आनंदी वाटू लागते . यामुळे वजन वाढ होऊन शरीरातील कोलेस्टेरॉलचे प्रमाण वाढते . कोलेस्टेरॉल दुधारी शस्त्र कोलेस्टेरॉल हा एक शरीराला आवश्यक असा नैसर्गिक घटक आहे . तो शरीरातील सर्व पेशींमध्ये आणि रक्तात आढळतो . कोलेस्टेरॉलपासून अत्यंत महत्त्वाच्या संप्रेरकांची निर्मिती होत असते . म्हणूनच या गटामधील ‘हॉर्मोन्स’ना ‘स्टेरॉइड्स’ म्हणून संबोधले जाते . या स्टेरॉइड हॉर्मोन्समध्ये टेस्टॉस्टेरोन , प्रोजेस्टेरोन , कॉर्टिसॉल या हॉर्मोन्सचा समावेश होत . जीवनसत्त्व ‘ड’च्या निर्मितीसाठी कोलेस्टेरॉलचा उपयोग होतो . त्याच बरोबर चरबीच्या पचनासाठी त्याचा वापर होतो . कोलेस्टेरॉलचे स्रोत अंडी , डुक्कर , गाई , बकरी व इतर प्राण्यांचे मटण , प्राण्यांचे अवयव , बेकन , सॉसेजेझ , मासे व शेल फिश , संपूर्ण दूध व चीज , बटर , तूप , लोणी , पनीर असे दुग्धजन्य पदार्थ हे आहेत . रक्तातील कोलेस्टेरॉलचे ढोबळ मानाने दोन प्रकार आहेत . हलके कोलेस्टेरॉल म्हणजे ‘एल . डी . एल . ’ या कोलेस्टेरॉलचे रक्तातील प्रमाण वाढल्यास रक्त वाहिन्यांवर पुटे चढल्यामुळे त्या अरुंद होऊन उच्च रक्त दाब आणि हृदयविकाराचा धोका निर्माण होऊ शकतो . म्हणूनच याला ‘बॅड कोलेस्टेरॉल’ म्हणतात . ज्या घरात हृदयविकाराची आनुवंशिकता आहे त्याच्या शरीरात नैसर्गिकरीत्या कोलेस्टेरॉल र्निमिती अधिक होत असते . त्यामुळे त्यांनी विशेष काळजी घ्यायला हवी . पण फक्त आहारातील कोलेस्टरॉलयुक्त पदार्थामुळे रक्तातील त्याचे प्रमाण वाढत नाही तर इतर प्रकारचे चरबीयुक्त पदार्थ व अधिक उश्मांकांचा आहार त्यासाठी तितकेच जबाबदार असतो . जड कोलेस्टेरॉल म्हणजे एच . डी . एल . हे हलक्या कोलेस्टेरॉलचे प्रमाण कमी करून रक्त वाहिन्यांवर थर बसवण्याच्या प्रक्रियेमध्ये खीळ घालते . म्हणून त्याला ‘गुड कोलेस्टेरॉल’ म्हटले जाते . हे वाईट कोलेस्टेरॉलचे वाढलेले प्रमाण कमी करते . व्यायामाने रक्तातील एच . डी . एल . चे प्रमाण वाढविण्यास मदत होते . योग्य आहार , व्यायाम व उत्तम मानसिक स्वास्थ्य ही चरबीचे संतुलन ठेवण्याची गुरुकिल्ली आहे . डॉ . वैशाली जोशी – response . lokprabha @ expressindia . com सौजन्य – लोकप्रभा


जातीची उतरंड मांडून माणसाने समाजाचे मोठे नुकसान केले आहे . विशिष्ट जातीचं असणं ही कमीपणाची किंवा अभिमानाची बाब नाही . आपल्या जातीमुळे माणसाने कधीच लाजू नये आणि माजूही नये , अशी भावना प्रसिध्द दिग्दर्शक नागराज मंजुळे Nagraj Manjule यांनी व्यक्त केली . प्रसिध्द दिग्दर्शक नागराज मंजुळे यांना केंद्रीय सामजिक न्याय राज्यमंत्री रामदास आठवले यांच्या हस्ते पुणे महानगरपालिकेचा भारतरत्न डॉ . बाबासाहेब आंबेडकर पुरस्कार प्रदान करण्यात आला . यावेळी महापौर मुक्ता टिळक , रामदास आठवले यांच्या पत्नी सीमा आठवले , नगरसेवक राजेंद्र शिळीमकर आदी उपस्थित होते . यावेळी नागराज मंजुळे म्हणाले की , अंधश्रध्दा आणि धार्मिकतेचा पगडा असलेल्या समाजात मी जन्माला आलो . त्यामुळे माझ्यावरही तेव्हा अज्ञानाचा पगडा होता . परंतू यातून बाहेर येण्यासाठी मला डॉ बाबासाहेब आंबेडकर यांच्या विचारांची मदत झाली . तसेच त्यांचे साहित्य वाचल्यामुळेच प्रेरणा मिळाल्याची भावना त्यांनी व्यक्त केली . यावेळी केंद्रीय सामजिक न्याय राज्यमंत्री रामदास आठवले म्हणाले की , नागराज यांचा पिस्तुल्या हा लघुपट , फँड्री आणि सैराट हे सिनेमे आंबेडकरांनी जातीव्यवस्था मिटवण्याविषयी केलेले विचार समाजात रुजवत आहेत . तर समतेचा आणि जाती अंताची चळवळ या चित्रपटातून पुढे नेण्याचे काम करण्यात आले आहे , अशी भावनाही त्यांनी यावेळी व्यक्त केली . ते पुढे म्हणाले की , दलित पँथरच्या चळवळीतून मी घडलो असून या चळवळीचे महत्त्व लोकापर्यंत पोहचवण्यासाठी यावर चित्रपट निघावा अशी अपेक्षा त्यांनी व्यक्त केली .


दुखापतीच्या प्रतिकूल डावांना सतत सामोरे जात असलेल्या योगेश्वर दत्तने स्पर्धात्मक कुस्तीचा निरोप घेण्याचा सध्या , तरी कोणताही विचार नसल्याचे सांगितले . आंतरराष्ट्रीय स्पर्धेतील चमकदार कामगिरीनंतरच निरोप घेणार असल्याचे त्याने सांगितले . रिओ ऑलिंपिकनंतर निवृत्त होणार असल्याचे योगेश्वरने काही महिन्यांपूर्वी सांगितले होते ; मात्र त्या स्पर्धेत तो अपयशी ठरला . आठ महिने त्याला दुखापतीने सतावले . " वर्षभर दुखापतींनीच त्रस्त आहे . पूर्ण तंदुरुस्तीचेच लक्ष्य साध्य करण्याचा सध्या प्रयत्न आहे . दुखापतींपासून पूर्ण मुक्त असेन , त्या वेळीच स्पर्धेत खेळता येईल आणि त्या वेळीच नेमकी क्षमता कळू शकेल . आता स्पर्धेत पुनरागमन कधी करणार ? हेही सांगणे अवघड आहे ; तसेच आशियाई , राष्ट्रकुल क्रीडा स्पर्धेत खेळू शकेन का ? हेही सांगणे अवघड आहे , ' असे त्याने सांगितले .


मुलं भाज्या , पालेभाज्या खात नाहीत अशी तक्रार तमाम आईवर्गाकडून हमखास केली जाते . खरंतर अगदी लहान वयापासून भाज्या खायची सवय लावायला हवी . घरातील सर्वांनी सर्व प्रकारच्या भाज्या आवडीने खाव्यात , मुलं मोठ्यांचं अनुकरण करतच शिकतात . भाज्यांविषयी सकारात्मक , चांगली चर्चा केली तर मुलंही भाज्या खाऊन बघतील आणि हळुहळु आवड तयार होईल . मात्र इतके सगळे करुनही मूल भाजी खात नसेल तर या काही गोष्टी आवर्जून करायला हव्यात… १ . घरातील कोणालाच भाजी आवडत नाही म्हणून त्याऐवजी गूळ तूप , साखरांबा , मुरांबा किंवा लोणचं , चटणी बरोबर पोळी खायची सवय असू नये . २ . काही भाज्या मुलांना का आवडत नाहीत या विषयी मुलांशी बोला . भाजी बनवण्याची पध्दत , वापरलेले मसाले , भाजीत घातलेले इतर घटक कशात बदल हवाय विचारून घ्या . ३ . भाजी कधी परतून / कधी वाफवून / कधी उकडून / कधी भाजून / कधी उकळवून करून बघा . मसाल्यांमध्ये विविधता - गोडा मसाला / कांदा लसूण मसाला / पंजाबी मसाला / पावभाजी मसाला / किचन किंग मसाला / गरम मसाला किंवा इतर मसाले वापरून बघा . ४ . Continental मिक्स हर्ब्स / ओरिगानो / रोजमेरी / चायनीज शेजवान सॉस / सोया सॉस / चिली सॉस किंवा इतर सॉस वापरून बघा . ५ . सर्व प्रयत्न करूनही काही भाज्या मुलं खात नाहीत तेव्हा त्या वेगळ्या स्वरुपात जातील असं बघा . भाज्या घालून कटलेट / सामोसा / ब्रेड रोल / सॅंडविच / काठी रोल / फ्रँकी / इडली / वडे / भजी / आळू किंवा कोथिंबीर किंवा मेथी वडी / पराठा / थेपला / थालीपीठ / धपाटे / भेळ करू शकता . ६ . सूप / पुलाव / बिर्याणी / सलाड / रायता / खिचडी मधूनही भाज्या जाऊ शकतात . ७ . एखाद - दोन भाज्या अगदीच आवडत नसतील तर मात्र आग्रह करू नका . Recipe – Hot and sour cabbage साहित्य - कोबी - पाव किलो , गाजर - २ छोटी , फरसबी - ७ - ८ , कांदा - २ छोटे , भोपळी मिरची - १ मोठी , कांद्याची पात - ३ - ४ , हिरवी मिरची - २ - ३ , पुदिना - १५ पाने , व्हिनेगर - दीड चमचा , सोया सॉस - दीड चमचा , टोमाटो सॉस - दीड चमचा , मिरपूड - दीड चमचा , साखर - दीड चमचा , तेल - २ चमचे , मीठ चवीनुसार . कृती - कोबी लांब चिरून घ्यावा . गाजर , फरसबी , भोपळी मिरची , हिरवी मिरची सर्व पातळ लांब चिरून घ्यावं . कांद्याची पात चिरावी . सॉस साठी - कॉनफ्लोअरची पेस्ट तयार करून घ्यावी . पॅनमध्ये टोमाटो सॉस , सोया सॉस , व्हिनेगर , हिरवी मिरची , चिरलेला पुदिना , मिरपूड , साखर , मीठ घालून ढवळावे . कॉनफ्लोअर पेस्ट आणि थोडे पाणी घालून सॉस २ मिनिटे शिजवून घ्यावं . गॅसवरल दुसऱ्या पॅनमध्ये तेल तापवून , चिरलेल्या सर्व भाज्या मोठ्या गॅसवर भरभर हलवून , अर्ध्या कच्च्या शिजवून घ्याव्यात . तयार सॉस भाजीत घालून २ मिनिटे एकत्र शिजवावं . हॉट एन सार कॅबेज तयार . वेगळ्या प्रकारची कोबीची भाजी मुलं आवडीने खातील . सुकेशा सातवळेकर , आहारतज्ज्ञ


आयपीएलमध्ये अनेक संघांनी जुन्या खेळाडूंनाच आपल्या संघात ठेवाण्याला प्राधान्य दिले असले तरी पाचशेहून अधिक खेळाडूंच्या लिलावामध्ये बऱ्याच नवख्या खेळाडूंनाही संधी मिळाली आहे . यामध्येही काही खास खेळाडू आहेत ज्यांना मिळालेली किंमत सध्या चर्चेचा विषय झाली आहे . एकीकडे सामान्यांसाठी अनोळखीच्या वाटणाऱ्या अनेक दिग्गजांना पहिल्या फेरीत कोणी विकत घेतले नाही तर दुसरीकडे अनेक नवख्या खेळाडूंना कोटींची किंमत मिळाली आहे . मात्र अनेक खास खेळाडूही यंदाच्या आयपीएलमध्ये सहभागी होणार आहेत . त्यापैकीच एक आहे बिर्ला ग्रुपचे कुमार मंगलम बिर्ला यांचा मुलगा आर्यमान बिर्ला . वडील हजारो कोटी रुपयांच्या उद्योग समुहाचे अध्यक्ष असताना आर्यमानला यंदाच्या आयपीएलमध्ये केवळ ३० लाखांची किंमत मिळाली असून राजस्थान रॉयल्सने त्याला विकत घेतले आहे . तसं आकडेवारीत सांगायला गेलं तर २ लाख ५४ हजार ८०० कोटी रुपये किंमत असणाऱ्या अदित्य बिर्ला ग्रुप उद्योग समुहाचे अध्यक्ष असणाऱ्या कुमार मंगलम बिर्ला यांची एकूण सपंत्ती ८० हजार ८०० कोटींहून अधिक आहे . त्यामुळेच त्यांच्या मुलासाठी ३० लाख ही खूप छोटी रक्कम असली तरी हाच तीस लाखांचा चेक ही आर्यमानची अंतरराष्ट्रीय क्रिकेटमधील पहिली कमाई असणार आहे . रविवारी बंगळुरूमध्ये पार पडलेल्या आयपीएलच्या लिलावामध्ये राजस्थान संघाने ३० लाखांची बोली लावून आपल्याला त्यांच्या संघात घेतल्याबद्दल आर्यमान सध्या आनंदात आहे . या संधीमुळे पैशांबरोबरच आर्यमानला सध्याच्या घडीला जगातील अव्वल फलंदाजांपैकी एक असणारा ऑस्ट्रेलियन कर्णधार स्टीव्ह स्मीथच्या नेतृत्वाखाली खेळण्याची संधी मिळणार आहेत . तर इंग्लंडचा अष्टपैलू खेळाडू बेन स्ट्रोक , भारताचा संयमी फलंदाज अजिंक्य रहाणे यांच्यासोबत आर्यमान ड्रेसिंग रुम शेअर करेल . त्यामुळे आर्थिक स्तरावर ही रक्कम आर्यमानच्या दृष्टीने छोटी असली तरी त्याला या स्पर्धेमधून क्रिकेटचे धडे गिरवता येतील असेच म्हणावे लागेल . मला खूप आनंद होत आहे . संघाने दिलेल्या या संधीसाठी मी त्यांचा खूप आभारी आहे . त्या ड्रेसिंगरुममध्ये प्रत्येकाकडून काहीतरी शिकण्याची मला खूप मोठी संधी आहे . या संधीचं सोनं करण्याचा पूर्णपणे प्रयत्न करेल असे मत आर्यमानने टाइम्स ऑफ इंडियाशी बोलताना व्यक्त केले . सध्या आर्यमान मध्यप्रदेशच्या रणजी संघातून खेळत आहे . त्याच संदर्भात तो आत्ता नागपूरमध्ये २३ वर्षाखालील घरगुती क्रिकेट स्पर्धेत खेळत आहे . मागील वर्षी मध्यप्रदेशच्या २३ वर्षाखालील संघाकडून खेळताना आर्यमानने 602 धावा कुटल्या होत्या त्यामध्ये १५३ आणि १३७ धावांच्या दोन दमदार खेळींचा समावेश होता . डावखुरा फलंदाज आणि डावखुरा फिरकी गोलंदाजाची दुहेरी भूमिका बजावत त्याने १० विकेट्सही घेतल्या होत्या . एक उत्तम अष्टपैलू खेळाडू म्हणून राजस्थानने आर्यमानला संधी दिली आहे . आर्यमानचे ‘पर्सनल कोच’ असणारे प्रवीण आमरे यांनी आर्यमानला मिळालेल्या संधीबद्दल आनंद व्यक्त केला आहे . आर्यमान एक उत्तम अष्टपैलू खेळाडू असून दिग्गज खेळाडूंचा खेळ जवळून पाहण्याची त्याला संधी मिळणार असल्याने एक क्रिकेटपटू म्हणून तो या स्पर्धेतून भरपूर काही शिकेल असा विश्वास आमरे यांनी व्यक्त केला .


लौकर झोपून लौकर उठतो त्याला आरोग्य धनसंपदा मिळते म्हणतात . खरंच आहे ते ! पण आम्हाला लौकर झोपायचं नसतं . यार हे डोकं झोपूच देत नाही ! प्रत्येक रात्री लौकर झोपायचा निश्चय करून १० वाजता आपण अंथरूणावर पडतो खरे पण मग डोकं शांत होण्याएेवजी पुन्हा तापतं . कुठल्या कुठल्या गोष्टी आठवत राहतात . पाच वर्षांपूर्वी आपण हेच का केलं ? ते का नाही ? त्याला / तिला आपण हेच का बोललो ? ( तो किंवा ती आपल्या आयुष्यातून निघून जाऊन युगं लोटलेली असताना ) हे सगळे विचार तासभर डोक्यात थैमान घालतात आणि पहाटेचे तीन वाजलेले असतात . दुसऱ्या दिवशीच्या शेड्युलचा बोऱ्या वाजायची नांदी होते . बट फिकर नाॅट . कारण आता तुम्ही रात्री उशिरा झोपून उशिरा उठणारे असाल तर तुम्ही जास्त ‘क्रिएटिव्ह’ आहात . हा जोक नाही ! इंग्लंडच्या साऊथहॅम्पटन युनिव्हर्सिटीमध्ये झालेल्या एका अभ्यासात हे आढळून आलं आहे . वाचा - इथे १५ मिनिटात भाग्य बदलून मिळेल ! या अभ्यासादरम्यान १२५० लोकांच्या मुलाखती घेण्यात आल्या . या सगळ्यांची मुलाखत घेतल्यावर असं आढळलं की जे कोणी रात्री ११ नंतर झोपतात आणि सकाळी ८ नंतर उठतात ते जास्त खुश असतात आणि जास्त पैसे कमावतात . कारण हे लोक अधिक मोकळेपणाने विचार करतात असं या युनिव्हर्सिटीचं म्हणणं आहे . रोजच्या धकाधकीत सगळ्यांनाच धावपळ करावी लागते . त्यात अनेकदा झोपही पूर्ण होत नाही . अनेकदा रात्री फक्त दोन तास झोप वगैरे झोप घेत आपण दिवसभर काम वगैरे केल्याच्या आनंदात रममाण असतो . पण प्रकृतीला हे घातक आहे . शरिराला पुरेशी झोप आवश्यक असते . रोज नऊ - दहा तास झोपावंच . सध्या थंडीच्या दिवसात जास्तच . पहाटे पहाटे मस्त दुलईत स्वतःला लपेटून राहण्यातली मजा ती वेगळीच . अलार्म काय वाजतोच . स्नूझ चं बटणसुध्दा असतं . आणि जे या स्नूझ बटणाचा वापर करत आपल्या झोपण्याची वेळ वाढवत राहतात ते आपल्या महत्त्वाकांक्षी स्वप्नांना जास्त किंमत देतात . वरच्या एका परिच्छेदातलं काहीही कोण्या शहाण्यासुरत्या माणसाने म्हटलेलं नाही . साऊथहॅम्पटन युनिव्हर्सिटीचा अभ्यास शास्त्रीय तत्वांवर आधारित आहे खरा पण त्यावर सोयीस्करपणे जरा जास्तच विसंबून राहू नका म्हणजे झालं !


एकेकाळी बाईकच्या कंपन्यांमध्ये सर्वात आघाडीवर असणारी बाईक कंपनी कोणती असे कोणी विचारले तर यामाहा असे आपण अगदी सहज सांगतो . याच यामाहा गाडीचे कस्टमायझेशन करण्यात आले असून नवीन कस्टमाईझ बाईक बाजारात दाखल झाली आहे . यामाहा आरडी ३५० ही मागच्या पिढीतील पॉवरफुल गाडी मानली जायची . या गाडीने भारतीय बाईकप्रेमींना अक्षरशः वेड लावले होते . एका कस्टमायझेशन कंपनीने या गाडीला असा काही नवा लूक दिला आहे की तुम्ही पाहताच या गाडीच्या पुन्हा एकदा प्रेमात पडाल . मोटोएग्जॉटिका इंडिया या कंपनीने या बाईकला अतिशय युनिक असा लूक दिला आहे . या बाईकची डिझाईन आणि इंजिन यामुळे हा वेगळा लूक देणे शक्य झाल्याचे कंपनीचे म्हणणे आहे . मात्र इतक्या सगळ्या सुविधा आणि उत्तम लूक असणारी ही गाडी ऑन रोड किती रुपयांना मिळेल याबाबत अद्याप काही स्पष्ट करण्यात आलेले नाही . व्हॉटसअॅपची ‘ही’ नवीन फीचर्स माहितीयेत ? ही कस्टमाईज करण्यात आलेली बाईक यामाहा एससीआर९५० सारखी दिसत आहे . या गाडीची लाल आणि पांढरी रंगसंगती लक्ष वेधून घेणारी आहे . यासोबतच बाईकमध्ये असणारे काळ्या रंगाचे स्पोक व्हीलमुळे या गाडीला चांगला लूक येत आहे . गाडीला कस्टमाईझ करणाऱ्या कंपनीने जुन्या मॉडेलमध्ये असणारा प्रत्येक अनावश्यक भाग काढून टाकला आहे . चाकांचा आकारही मोठा आहे ज्यामुळे चांगला रस्ता नसलेल्या ठिकाणी काही अडचण येणार नाही असा दावा करण्यात आला आहे . पुढच्या चाकासाठी मोठा डिस्क ब्रेकही देण्यात आला असून मागच्या चाकातही हा डिस्कब्रेक दिला आहे . त्यामुळे तुम्ही नवीन बाईक घेण्याचा विचार करत असाल तर या बाईकचा नक्की विचार करु शकता .


अन्न , पाणी यांबरोबरच सध्या मोबाईल ही एक महत्त्वाची गरज झाली आहे . सर्व वयोगटातील लोकांमध्ये सध्या मोबाईलचे वेड वाढल्याचे दिसते . कधी कामाच्या निमित्ताने तर कधी गेम खेळण्याचे व्यसन लागल्याने तर कधी आणखी काही कारणांनी मोबाईल सतत वापरणे ही सवय झाली आहे . अशा लोकांना मग टॉयलेटमध्येही मोबाईल नेण्याची सवय लागते . मात्र ही सवय जीवावर बेतू शकते . नुकत्याच घडलेल्या एका घटनेवरुन ही बाब समोर आली आहे . चीनमधील बिजिंग येथे एक व्यक्ती दिर्घकाळ मोबाईलवर गेम खेळत टॉयलेटमध्ये बसला होता . काही वेळाने अचानक त्याचे मलाशय बाहेर आले . मलासोबत अशाप्रकारे एखादा अवयव बाहेर येणे हे खऱ्या अर्थाने धोक्याचे आहे . घटनेनंतर या व्यक्तीला त्वरीत रुग्णालयात दाखल करण्यात आले . त्यानंतर त्याच्यावर शस्त्रक्रिया करण्यात आली . या व्यक्तीला आधीपासून आरोग्याच्या समस्या असल्याने हे झाले होते . मात्र दिर्घकाळ कमोडवर बसून राहील्यानेही हा त्रास बळावल्याचे दक्षिण चीनमधील रुग्णालयातील डॉक्टरांनी सांगितले . त्यामुळे चुकीच्या सवयी वेळीच बदलणे गरजेचे असल्याचेही डॉक्टरांनी सांगितले . सहसा वयस्कर स्त्रियांना काहीवेळा या समस्येला सामोरे जावे लागते . मात्र इतरांमध्येही ही समस्या उद्भवू शकते . शौच करताना जास्त जोर दिल्याने तसेच अन्य काही कारणांमुळे ही समस्या उद्भवत असल्याचे बोलले जाते . पण या समस्येचे नेमके कारण अद्याप समोर आलेले नाही . याबरोबरच टॉयलेटमध्ये सर्वाधिक जीवजंतू असतात . आपण मोबाईल घेऊन टॉयलेटमध्ये जातो तेव्हा हे जंतू मोबाईलवर चिकटतात . टॉयलेटमध्ये जाऊन आल्यानंतर आपण हात स्वच्छ धुतो पण मोबाईल स्वच्छ करणं विसरतो . त्यामुळे हे जंतू मोबाईलवरच चिकटून राहतात . हवेतील तसेच मोबाईलचे तापमान जंतूच्या वाढीसाठी पोषक असल्याने त्या जंतूंची वाढ होते . तेव्हा मोबाईलच्या स्क्रीनवर किंवा मागील बाजूस ठराविक तापमान असल्यास या सूक्ष्म जंतूची वाढ होते . त्यामुळे शक्यतो मोबाईल टॉयलेटमध्ये नेणे टाळलेलेच बरे .


आठवड्याचे पाच किंवा सहा दिवस काम करणे म्हणजे अनेकांसाठी कंटाळवाणेच . कित्येक जण तर शुक्रवार किंवा शनिवार कधी येतो याचीच आठवडाभर वाट पाहत असतात . वय वाढेल तसे तुमचे कामाचे दिवस कमी झाले तर किती मज्जा येईल ना ? ऐकायला बरी वाटणारी ही गोष्ट प्रत्यक्षात झाली तर…आता तुम्ही म्हणाल असे कसे शक्य आहे ? पण नुकत्याच करण्यात आलेल्या एका अभ्यासानुसार , ४० वर्षांहून अधिक वय असणाऱ्यांनी आठवड्यातील तीनच दिवस काम करावे . ऑस्ट्रेलियातील मेलबर्न इन्स्टीट्यूटमधील तज्ज्ञांनी याबाबत अभ्यास केला आहे . ४० वर्षाच्या वरील लोक आठवड्यातील ३ दिवस काम केले तरच सर्वोत्तम कामगिरी करु शकतात . या अभ्यासासाठी ४० वर्षावरील ३५०० महिला आणि ३००० पुरुष यांचा समावेश करण्यात आला होता . अभ्यासकांनी यामध्ये सहभागी झालेल्यांच्या अॅबस्ट्रॅक्ट रिझनिंग , मेमरी , एक्सिक्युटीव्ह रिझनिंग यांसारख्या गोष्टींच्या चाचण्या घेतल्या . तसेच या अभ्यासकांनी सहभागींची आकलनविषयक कामगिरीचीही तपासणी केली . या लोकांनी आठवड्यातील २५ तास काम केल्यावर त्यांची कामगिरी ५५ तास काम केल्यावर असणाऱ्या कामगिरीपेक्षा अतिशय चांगली होती असा निर्ष्कर्षही यातून निघाला . यातील एका वरिष्ठ अभ्यासकाच्या म्हणण्यानुसार , तुमची बौद्धिक क्षमता ही तुम्ही किती वेळ काम करता यावर अवलंबून असते . जास्त ताण आणि थकवा आल्यास शरीर आणि बुद्धी एका मर्यादेपलिकडे तितकी चांगली कामगिरी करु शकत नाही . कामाचे तास हे थेट तुमच्या कार्यक्षमतेशी निगडीत असल्याने वयाने मोठ्या व्यक्तींची कार्यक्षमता जास्त तास काम केल्यास कमी होत जाते . आठवड्याला ३० तासांहून जास्त काम करण्याचा मध्यमवयीनांच्या मेंदूच्या आरोग्यावर नकारात्मक परिणाम होतो . यामध्ये तुमच्या कामाचे स्वरुपही तुमची कार्यक्षमता ठरविण्यात महत्त्वाची भूमिका बजावते असेही या अभ्यासकांनी नोंदवले आहे . मात्र सरकारच्या म्हणण्यानुसार वयाच्या ६७ व्या वर्षापर्यंत कार्यरत राहणे हे नक्कीच फायदेशीर नसते . त्याचबरोबर तुम्हाला आवडणारे काम करणे आणि पुरेशा सुट्ट्या घेणे आवश्यक असल्याचे मतही या अभ्यासात नोंदविण्यात आले आहे .


कामाच्या ठिकाणी अतिशय शांत , उत्साहपूर्ण , खेळीमेळीचे वातावरण निर्माण करण्यासाठी अनेक कंपन्या प्रयत्नशील असतात . त्याचा त्यांना मोठय़ा प्रमाणात फायदाही होत असतो . मात्र एखाद्या कामाच्या ठिकाणी छळ किंवा हिंसाचाराचा प्रयत्न करण्यात येतो , त्याठिकाणी टाइप दोनचा मधुमेह वाढण्याचा धोका निर्माण होतो . कार्यालयातील वातावरणामुळे चयापचयामध्ये झालेले बदल आणि अवेळी खाण्याची सवय मधुमेह होण्यास कारणीभूत ठरते , असा इशारा अभ्यासकांनी दिला आहे . नोकरीमध्ये असलेली असुरक्षितता , कामाच्या वाढलेल्या वेळा याचा सतत मानसिक परिणाम होत असतो . ही स्थिती मधुमेह होण्यास कारणीभूत ठरते , असे मागील अभ्यासात नोंदविण्यात आले होते . नव्या संशोधनामध्ये कामाच्या ठिकाणी सतत छळवणूक करणे आणि हिंसा यामुळेही मानसिक परिणाम होत असून , स्वतःविषयीचे मत आणि क्षमता प्रभावित होतात . कामाच्या ठिकाणी छळवणूक करण्यामुळे गंभीर सामाजिक ताणतणाव निर्माण होऊ शकतात . यामुळे शरीराच्या जैविक प्रक्रियेमध्ये बदल झाल्याने मधुमेह होण्याचा धोका निर्माण होतो , असे डेन्मार्कमधील कोपनहेगन विद्यापीठातील संशोधकांनी म्हटले आहे . ताण आल्यामुळे संप्रेरकांमध्ये बदल होतात , त्यामुळे आजारांची निर्मिती होण्यास सुरुवात होते . चयापचय क्रियेतील झालेले बदल आणि लठ्ठपणा यामुळे मधुमेहास आंमत्रण मिळते . कामाच्या ठिकाणी छळ झाल्यास मनामध्ये नकारात्मक भावना तयार होते तसेच खाण्याच्या सवयीही बदलतात . संशोधकांनी यासाठी कामांच्या ठिकाणी होत असलेला छळ आणि मधुमेह याचा परस्पर संबंध आहे का याचा संशोधकांनी अभ्यास केला . डायबेटोलॉजिया या नियतकालिकामध्ये प्रसिद्ध झालेल्या संशोधनामध्ये १९ हजार २८० पुरुष आणि २६ हजार ६२५ महिला कर्मचाऱ्यांचा समावेश करण्यात आला होता . कामाच्या ठिकाणी छळ आणि हिंसा होत असेल तर मधुमेहास आंमत्रण मिळत असल्याचे या अभ्यासात दिसून आले .


बहुप्रतिक्षित JioPhone 2 खरेदी करण्याची ग्राहकांकडे आज पहिली संधी आहे . कारण JioPhone 2 साठी आज दुपारी 12 वाजेपासून फ्लॅशसेल सुरू होत आहे . हा फ्लॅशसेल असल्यामुळे मर्यादीत फोनचीच विक्री होण्याची शक्यता आहे , त्यामुळे पहिल्यांदा नोंदणी करणाऱ्याला फोनसाठी प्राधान्य दिलं जाईल . फ्लॅशसेलमध्ये खरेदी केल्यानंतर 5 ते 7 दिवसांमध्ये हा फोन ग्राहकांपर्यंत पोहोचवला जाईल असं कंपनीकडून सांगण्यात आलं आहे . ग्राहकांना हवं असेल तर ते अधिकृत रिटेलरकडूनही फोन खरेदी करु शकतात . Qwerty कीपॅड , यू ट्यूब , व्हॉट्स अॅप आणि फेसबुकचे ‘इनबिल्ट’ अॅप , हॉरिझेंटल डिस्प्ले ही या नव्या फोनची वैशिष्ट्ये आहेत . दिसायला हा फोन जुन्या ब्लॅकबेरी फोनप्रमाणे असून 2 हजार 999 रुपये इतकी या फोनची किंमत ठेवली आहे . फोनमध्ये 512 एमबी रॅम आणि 4 जीबी इनबिल्ट स्टोरेज देण्यात आलं आहे , मेमरी कार्डद्वारे स्टोरेज 128 जीबीपर्यंत वाढवता येईल . या 4जी फोनमध्ये 2000 एमएएच बॅटरी असून त्यामुळे 14 तासांचा टॉकटाइम बॅकअप मिळेल असा कंपनीचा दावा आहे . यामध्ये वाय - फाय , ब्लूटूथ , एनएफसी आणि एफएम रेडिओ यांसारखे कनेक्टिविटी फिचर्स देण्यात आले आहेत . जिओ फोन मान्सून हंगामा ऑफरअंतर्गत जिओ युजर्स अवघ्या 501 रुपयांमध्ये त्यांचा जुना फोन बदलू शकणार आहे . कशी करावी नोंदणी – उद्या दुपारी 12 वाजेपासून Jio . com आणि माय जिओ अॅपवर सेलला सुरूवात होईल . फोन खरेदी करण्यासाठी संकेतस्थळावर गेल्यानंतर Get Now पर्यायावर क्लिक करावं आणि फोनसाठी नोंदणी करावी . त्यानंतर तुमचा मोबाइल क्रमांक , पत्ता आदी माहिती द्यावी लागेल . फोन खरेदी कऱण्यासाठी कॅश ऑन डिलीव्हरीचा पर्याय मिळणार नाही . म्हणजे तुम्हाला नेट बॅंकिंग अथवा डेबिट किंवा क्रेडिट कार्डने पेमेंट करावं लागेल . फोनची डिलीव्हरी केव्हापासून सुरू होणार याबाबत जिओकडून माहिती देण्यात आलेली नाही .


रॉयल एनफिल्ड या प्रसिद्ध ब्रँडने आपल्या थंडरबर्ड रेंजमधील दोन नवीन बाईक बाजारात दाखल केल्या आहेत . थंडरबर्ड ३५० एक्स आणि थंडरबर्ड ५०० एक्स अशी या मॉडेल्सची नावे आहेत . या बाईक कस्टमाईज करण्यात आल्या असून जुन्या आणि नवीन मॉडेलचा संगम केल्याचे कंपनीने सांगितले आहे . नवी दिल्लीमध्ये या गाडीचे लाँचिग करताना रॉयल एनफिल्डचे अध्यक्ष रुद्रतेज सिंग म्हणाले , ही गाडी तरुणांना लक्षात घेऊन कस्टमाईज केली आहे . यातील ३५० एक्सची किंमत १ लाख ५६ हजार असून ५०० एक्सची किंमत १ लाख ९८ हजार आहे . या बाईक्समध्ये अनेक लहानमोठे बदल केले असून चालकांना गाडी चालवणे सोपे व्हावे यासाठी हे बदल करण्यात आले आहेत . यामध्ये हॅंडलबार लहान करण्यात आले असून ९ स्पोकचे ट्यूबलेस टायर्स , ब्लॅक फॉर्क कव्हर्स , सिंगल पीस सीट , ब्लॅक एक्सॉस्ट , वेगळे हेडलँप देण्यात आले आहेत . यामध्ये लाल , केशरी , पिवळा , निळा असे भडक कलर देण्यात आले आहेत . त्यामुळे तरुणांसाठी या बाईक्स आकर्षक ठरत आहेत . ३५० एक्समध्ये ३४६ सीसीचे इंजिन देण्यात आले आहे जे एअर कूलिंगसाठी आहे . तर ५०० एक्समध्ये ४९९ सीसीचे इंजिन असल्याचे कंपनीने सांगितले आहे . या नव्यानी लाँच करण्यात आलेल्या बाईक्समध्ये सस्पेंशन , ब्रेक्स आणि इंजिनही आधीसारखेच देण्यात आले आहे .


व्हॉट्स अॅप हे अॅप वापरणाऱ्यांची संख्या जगभरात लक्षणीय आहे . तेव्हा युजर्ससाठी नेहमीच महत्त्वाचे फीचर आणणाऱ्या व्हॉट्स अॅपनं ग्रुप अॅडमीनसाठी महत्त्वाचे फीचर आणले आहेत . यानुसार ग्रुपमध्ये कोणता युजर्स पोस्ट करू शकतो हे ठरवण्याचा अधिकार सर्वस्वी अॅडमीनला असणार आहे . अँड्राइड 2.18.132 बिटा व्हर्जनवर सध्या ‘Restricted Group’ हे फीचर उपलब्ध आहे . लवकरच ते अँड्राइड आणि आयओएसवर उपलब्ध होणार आहे . अनेकदा ग्रुप मेंबरपैकी काहीजण वादग्रस्त पोस्ट शेअर करतात . यावरून बऱ्याचदा ग्रुप अॅडमीनला अडचणींना समोरं जावं लागतं . कधी कधी ग्रुप मेंबरच्या याच फॉरवर्ड पोस्टमुळे ग्रुप अॅडमीनवर कारवाईही झाल्याचे समोर आलं आहे . या वादग्रस्त पोस्टमुळे ग्रुपमध्ये भांडणंही होतात . तेव्हा अशा वादग्रस्त ग्रुप मेंबरवर अंकुश ठेवण्यासाठी व्हॉट्स अॅपचं ‘Restricted Group’हे फिचर उपयोगी पडणार आहे . या फीचरमुळे ग्रुपमध्ये वादग्रस्त पोस्ट शेअर करणाऱ्या सदस्याला ग्रुप अॅडमीन ‘रिस्ट्रिक्ट’ करु शकतो . असं केल्यानं संबंधित सदस्य ग्रुपमधील इतर सदस्यांच्या पोस्ट वाचू शकतो , पाहू शकतो , मात्र स्वतः काही पोस्ट करु शकत नाही .


आधार क्रमांक सर्व आर्थिक व्यवहारांशी संलग्न करावे असे आदेश मोदी सरकारने दिले आणि त्याची अंमलबजावणीही वेगाने सुरु झाली . मात्र सर्व व्यवहार सुरळीत व्हावेत यासाठी करण्यात आलेल्या या योजनेत त्रुटी असल्याची शक्यता अनेक स्तरांतून व्यक्त होत आहे . यावर सरकारने मार्ग शोधून काढला असून आधार कार्डवरील सर्व माहिती सुरक्षित रहावी यासाठी विशेष यंत्रणा करण्यात आली आहे . प्रत्येक आधार धारकाला स्वतःच बायोमेट्रिक लॉक लावून आपली वैयक्तिक माहिती सुरक्षित ठेवता येणार आहे . विशेष ओळख क्रमांक प्राधिकरणाकडून ( यूआयडीएआय ) ही सुविधा देण्यात आली असून त्यामुळे नागरिकांची वैयक्तिक माहिती लिक होण्यापासून बचाव होणार आहे . सध्या दरदिवशी किमान १५०० नागरिकांची ‘आधार’साठी माहिती घेतली जात आहे . आतापर्यंत चार कोटी ‘आधार’ क्रमांक दिले गेले आहेत . सुरक्षिततेच्यादृष्टीने सुरुवातीपासूनच बायोमेट्रिक लॉकचा पर्याय उपलब्ध करुन दिला होता . मात्र त्याबाबत फारशी चर्चा न झाल्याने ते सामान्यांपर्यंत पोहचण्यास उशीर होत आहे असे यूआयडीएआयचे म्हणणे आहे . आपली वैयक्तिक माहिती चोरली जाऊन त्याव्दारे गैरव्यावहार होऊ शकतात अशी भिती वाटणाऱ्या नागरिकांसाठी ही अतिशय सकारात्मक बाब आहे . या आहेत महत्त्वाच्या पायऱ्य़ा… – www . uidai . gov . in या वेबसाइटवर आधार सर्व्हीसेसमध्ये Lock / Unlock Biometrics असा पर्याय दिसेल . त्यावर क्लिक करा , मग वेगळे पेज ओपन होईल . – या पानावर तुम्हाला तुमचा १२ आकडी आधार क्रमांक आणि सिक्युरिटी कोड टाकावा लागेल . – यानंतर तुमच्या रजिस्टर मोबाईलवर वनटाइम पासवर्ड ( ओटीपी ) येईल . – हा ओटीपी टाइप करून लॉगइन करा . लॉगइन झाल्यावर सिक्युरिटी कोड पुन्हा टाइप करा . यामुळे लॉक ऑन होईल . लॉक ऑन असताना तुम्ही बायोमेट्रिक पडताळणी करू शकणार नाही . – लॉक ऑन झाल्यावर यूआयडीएआयच्या साइटवर तुमची बायोमेट्रिक माहिती लॉक झाली आहे , असा मेसेज तुम्हाला येईल . – आधारचे हे लॉक उघडण्यासाठीही तुम्हाला एक प्रोसेस करावी लागेल . वरीलप्रमाणे सगळी प्रोसेस झाल्यावर Disable या बटनावर क्लिक करा . – यामुळे बायोमेट्रिक लॉक उघडेल आणि तुमची बायोमेट्रिक माहिती तुम्हाला आधारसंलग्नतेसाठी वापरता येईल . या माहितीचा वापर झाल्यावर पुन्हा बायोमेट्रिक लॉक लावता येईल .


सॅमसंग ही कंपनी आपल्याला मोबाईलसाठी माहित आहे . पण याशिवायही सॅमसंगची अनेक इलेक्ट्रॉनिक उत्पादने आहेत . मूळ दक्षिण कोरीयाची असलेली ही कंपनी भारतीयांमध्ये लोकप्रिय असल्याचे नुकत्याच केलेल्या एका सर्वेक्षणावरुन समोर आले आहे . टीआरए रिसर्च या संस्थेतर्फे हे सर्वेक्षण करण्यात आले होते . त्यानुसार भारतीय ग्राहक सॅमसंगला जास्त पसंती देत असल्याचे म्हटले आहे . विशेष म्हणजे बाजारात मागील काही वर्षांपासून धुमाकूळ घालणारी रिलायन्सच्या जिओचा यामध्ये चौथा क्रमांक लागला आहे . सॅमसंगचे सध्या बाजारात ८ हजारांपासून ते ७५ हजारांपर्यंत अशा मोठ्या रेंजचे मोबाईल फोन उपलब्ध आहेत . विविध फिचर्स असलेल्या या स्मार्टफोन्सला ग्राहक पसंती देत आहेत . भारतीय बाजारात प्रवेश करुन आणि आपले स्थान टिकवूनही कंपनीला बरेच वर्ष झाली आहेत . त्यामुळे कंपनीने ग्राहकांच्या मनात विश्वासार्हता निर्माण केली असल्याने कंपनीला चांगला प्रतिसाद मिळत असल्याचा अंदाज व्यक्त केला जात आहे . या सर्वेक्षणासाठी देशातील १६ शहरांचा अभ्यास करण्यात आला . त्यामधील ग्राहकांना त्यांचे पसंतीक्रम विचारण्यात आले होते . त्यावेळी यामध्ये अग्रस्थानी सॅमसंगचा नंबर लागला . सॅमसंगनंतर या यादीत टाटा मोटर्स दुसऱ्या क्रमांकावर तर अॅपल तिसऱ्या क्रमांकावर असल्याचे आकडेवारीवरुन दिसून आले आहे . तर जिओनंतर मारुती सुझुकी पाचव्या स्थानावर असल्याचे दिसून आले आहे .


व्यक्तीच्या जबाबदाऱ्या जशा वाढतात तशी ती जास्त गंभीर व्हायला लागते . मग एक टप्पा असा येतो की अनेक जबाबदाऱ्या सांभाळताना प्रचंड ताण येतो . या परिस्थितीदेखील स्वतःला आनंदी ठेवता येऊ शकते . परिणामी आपली जीवनशैली जास्त आनंददायी होण्यास मदत होते . काही सोपे उपाय केल्यास धकाधकीच्या जीवनातदेखील आनंदी राहता येते . दुसऱ्यांचे यश पाहून तुम्ही घाबरुन जाऊ नका इतर लोक आपल्या आयुष्यातील ध्येय साध्य करण्यासाठी प्रयत्न करत असतील तर त्यांना पाहून तुम्ही घाबरुन जाण्याचे कारण नाही . तुम्ही तुमच्या ध्येयाच्या दिशेने वाटचाल करणे आवश्यक आहे . प्राप्त केलेल्या यशात जास्त वेळ गुंतून न राहाता नवीन गोष्टींवर लक्ष केंद्रित करणे गरजेचे आहे . तुमच्या कार्यात सहाय्य न करणाऱ्यांकडे दुर्लक्ष करा तुमच्याकडे अनेकजण त्यांच्या अडचणी घेऊन येत असतील आणि तुम्ही अडचणीत असता तुमच्याकडे पाठ फिरवत असतील , तर अशा व्याक्तींना वेळीच ओळखा . केवळ स्वतःच्या फायद्यासाठी तुमचा उपयोग करणाऱ्यांना लांबच ठेवा . महत्त्वाच्या नसलेल्या गोष्टींवर वेळ वाया घालू नका साप्ताहिक सुटीच्या दिवशी नवीन गोष्टी करणे , स्वतःला वेळ देणे अपेक्षित असते . असे न करता केवळ सोशल मीडियावरच वेळ घालवत असाल तर ते टाळा . आळस झटकून स्वतःच्या आवडीनिवडी जपा , मित्रपरिवार आणि कुटुंबासाठी वेळ द्या . नाहक दुसऱ्यांच्या जबाबदाऱ्या घेऊ नका काही वेळा लोकांनी तुम्हाला गळ घातल्यामुळे तुम्ही त्यांचे काम तुमच्यावर ओढवून घेता . मात्र हे तुमच्यासाठी ताण देणारे ठरु शकते . म्हणून हातातले काम अपूर्ण असताना दुसऱ्याचे काम ओढवून घेऊ नका .


बाहुबली आणि बाहुबली 2 च्या यशानंतर आता लवकरच बाहुबलीचा प्रिक्वेल येणार आहे . माहिश्मती साम्राज्याच्या राजमाता शिवगामी यांच्यावर आधारित हा प्रिक्वेल असणार आहे . हा प्रिक्वेल नेटफ्लिक्स सिरिज प्रेक्षकांच्या भेटीसाठी आणणार आहे . बाहुबली आणि बाहुबली 2 या दोन्ही चित्रपटांना प्रेक्षकांनी अक्षरशः डोक्यावर घेतले होते . आता या चित्रपटाचा प्रिक्वेल वेबसरिजच्या माध्यामातून प्रेक्षकांच्या भेटीला येणार आहे . त्यामुळे प्रेक्षकांमध्ये याची प्रंचड उत्सुकता आहे . नेटफ्लिक्सने याची अधिकृत घोषणा गुरूवारी ( ता . 02 ) केली आहे . ' बाहुबली बिफोर द बिगनिंग ' या नावाखाली ही सिरीज चालणार आहे . आनंद निलकंठन यांच्या ' द राइज ऑफ शिवगामी ' या कांदबरीवर आधारित ही सिरिज असणार आहे . कधी मृदू तर वेळ प्रसंगी काळजाचा दगड करून शासन करणाऱ्या या राजमातेचा सामान्य मुलगी ते सम्राज्ञी असा प्रवास या प्रिक्वलमधून पाहायला मिळणार आहे . एक बंडखोर मुलगी ते साम्राज्याची राजमाता असे शिवगामीचे अनेक पैलू यामध्ये उलगडले जाणार असल्याचे सांगण्यात आले आहे . एकूण 9 भागांची ही सिरिज असणार आहे . नेटफ्लिक्सने यासाठी बाहुबलीची निर्मिती करणाऱ्या आर्का मीडिया वर्क्स आणि राजामौली यांच्यासोबत एक टीम बनवली आहे . देवा कट्टा आणि प्रवीण सतारु या सिरीजचे सहदिग्दर्शक असतील . प्रिक्वेल कडून राजमौली यांनी खुप आशा आहेत .


चित्रपटसृष्टीमध्ये कोणतीही गोष्ट चर्चेत येण्यासाठी अवघ्या काही क्षणांचीच गरज असते . सेलिब्रिटींच्या वक्तव्यांपासून ते अगदी त्यांच्या वेशभूषेतील उणीवाही बऱ्याच चर्चेत येतात . त्यातही काही बोल्ड विषय आणि वक्तव्यांवरील चर्चांना बरीच हवा मिळते . अशीच हवा सध्या अभिनेता राजकुमार रावच्या ‘बहन होगी तेरी’ या चित्रपटाला मिळत आहे . या चित्रपटामध्ये राजकुमार ८० वर्षांच्या अभिनेत्री कानन गिलला किस करताना दाखवण्यात येणार आहे . मुख्य म्हणजे त्या एका दृश्यासाठी राजकुमारने १८ रिटेक घेतल्याचंही म्हटलं जात आहे . त्याच्या या दृश्यामुळे बॉलिवूड वर्तुळात बऱ्याच चर्चा रंगल्याचं पाहायला मिळत आहे . पण , राजकुमारआधीही ‘किस’च्या मुद्द्यावरुन काही सेलिब्रिटी वादाच्या भोवऱ्यात अडकले होते . ते सेलिब्रिटी होते… . महेश भट्ट , पूजा भट्ट - दिग्दर्शक - निर्माते महेश भट्ट त्यांच्या बोल्ड चित्रपटांसोबतच एका फोटोमुळेही बरेच चर्चेत आले होते . किंबहुना आजही तो फोटो चर्चेचा विषय ठरतो . महेश भट्ट यांचं त्यांच्या मुलीसोबत म्हणजेच अभिनेत्री पूजा भट्टसोबतचं एक फोटोशूट चर्चेचा विषय ठरलं होतं . त्यांनी काही वर्षांपूर्वी एका प्रसिद्ध मासिकाच्या मुखपृष्ठासाठी फोटोशूट केलं होतं . त्यातील एका फोटोमध्ये महेश भट्ट आणि पूजा एकमेकांना किस करताना दिसत होते . त्यांचा हा फोटो बऱ्याच कारणांनी चर्चेत आला होता . शिल्पा शेट्टी , रिचर्ड गेरे - २००७ मध्ये दिल्लीमध्ये जागतिक एड्स जनजागृती दिनाच्या निमित्ताने आयोजित करण्यात आलेल्या कार्यक्रमामध्ये अमेरिकन अभिनेता रिचर्ड गेरे याने शिल्पाला किस केलं होतं . त्यानंतर रिचर्डच्या या वागण्यावर अनेकांनी टीका केली होती . शाहरुख खान , जोनाथन रॉस - किसिंग कॉन्ट्रोव्हर्सीच्या या जाळ्यातून शाहरुख खानही वाचू शकला नाहीये . प्रसिद्ध सूत्रसंचालक जोनाथन रॉसने शाहरुखला त्याच्या कार्यक्रमात बोलावलं होतं . पण , या कार्यक्रमानंतर सोशल मीडियावर शाहरुख आणि जोनाथनचा एक विचित्र फोटो व्हायरल झाला होता . या फोटोमध्ये ते दोघंही किस करताना दिसत होते . अनेकांनी हे सर्व काही फोटोशॉपचे कारनामे असल्याचंही म्हटलं होतं . दीपिका पादुकोण , सिद्धार्थ माल्या - बॉलिवूडची मस्तानी दीपिका पदुकोणही तिच्या एका किसमुळे चर्चेत आली होती . आयपीएल सामन्यांदरम्यान , दीपिका आणि सिद्धार्थने कशाचीही तमा न बाळगता एकमेकांना किस केलं होतं . पाहाः VIDEO : ‘देवसेने’प्रमाणे दिसायचंय तर हे करुन पाहा बिपाशा बसू , ख्रिस्तियानो रोनाल्डो - ग्लोबल फुटबॉल आयकॉन ख्रिस्तियानो रोनाल्डो आणि अभिनेत्री बिपाशा बासू यांचा किस करतानाचा फोटो काही वर्षांपूर्वी बराच चर्चेत आला होता . एका पार्टीतील या फोटोमध्ये ख्रिस्तियानो डस्की ब्युटी बिपाशाला किस करताना दिसलेला . पद्मिनी कोल्हापुरे , प्रिन्स चार्ल्स - १९८० मध्ये प्रिन्स चार्ल्स भारत दौऱ्यावर आले असताना अभिनेत्री पद्मिनी कोल्हापुरे आणि त्यांचं किस सर्वाधिक चर्चेचा विषय ठरलं होतं . राखी सावंत , मिका सिंग - २००६ मध्ये गायक मिका सिंगच्या वाढदिवसाच्या निमित्ताने आयोजित करण्यात आलेल्या पार्टीत त्याच्या आणि राखी सावंतच्या किसने अनेकांच्याच भुवया उंचावल्या होत्या . मिकाने मनाविरुद्ध किस केल्यानंतर राखी त्याच्यावर प्रचंड भडकली होती . त्यानंतर तिने मिकाविरोधात पोलिसात तक्रारही दाखल केली होती . वाचाः पहिल्याच ऑडिशननंतर अनुष्काची कारकीर्द धोक्यात आली होती , आणि…


‘मेरी कोम’ आणि ‘सरबजित’ अशा हिट सिनेमांचे दिग्दर्शन करणारा ओमंग कुमार आता त्याचा आगामी सायको थ्रीलर सिनेमा घेऊन येत आहे . ‘फाईव्ह’ असं या सिनेमाचं नाव असून या सिनेमात याआधी अक्षय कुमार काम करणार असल्याची चर्चा सर्वत्र सुरु होती . पण आता या सिनेमात अक्षय नसून सुशांतसिंग राजपूत दिसणार आहे . सुत्रांनी दिलेल्या माहितीनुसार , गेली अनेक महिने अक्षयचे नाव आघाडीवर होते . मध्यंतरी त्याने होकारसुद्धा दिल्याची चर्चा होती . मात्र , आता या प्रोजेक्टवरुन अक्षयचे नाव हटवण्यात आले आहे . ‘फाईव्ह’ मध्ये आता सुशांत प्रमुख भूमिकेत दिसणार आहे . या सिनेमाचे वैशिष्ट्य म्हणजे यामध्ये तो एक दोन नाही तर तब्बल पाच वेगवेगळ्या प्रकारच्या भूमिका साकारताना दिसणार आहे . ‘एम . एस . धोनी’ सिनेमाच्या प्रचंड यशानंतर त्याने स्विकारलेला हा पहिलाच सिनेमा आहे . या सिनेमाच्या तयारीलाही त्याने सुरुवात केली आहे . पुढील वर्षभर तो व्यग्र असूनही त्याने पटकथा आवडल्यामुळे या सिनेमाला तारखा दिल्या आहेत . खरंतर , यावर्षाच्या शेवटी सिनेमाच्या चित्रिकरणाला सुरुवात होणार होती . मात्र सिनेमातील व्यक्तिरेखांच्या निवडीमध्ये दिरंगाई झाल्यामुळे आता २०१७ मध्ये या सिनेमाच्या चित्रिकरणाला सुरुवात होणार आहे . या सिनेमाचे चित्रिकरण प्रामुख्याने लंडनमध्ये होणार असून अद्याप अभिनेत्रीची निवड होणे बाकी आहे . दरम्यान , ‘सरबजित’ रिलीज झाल्यानंतर मे महिन्यातच ओमंगने ‘फाईव्ह’ची घोषणा केली होती . सुरुवातीला अक्षय कुमारची निवड झाल्याचे वृत्त होते . एवढेच नाही तर मिथुन , जीत गांगुली आणि अमाल मलिक या संगीतकारांना घेण्याची अट अक्षयने ठेवली होती . ही अट मान्यसुद्धा झाली होती . त्यानंतर काय झाले माहित नाही पण आता अक्षयच्याऐवजी या सिनेमात सुशांतीच वर्णी लागली आहे . सुशांतसिंगसाठी यंदाचे वर्ष फार चांगले राहिले आहे . धोनी बायोपिकच्या यशाने त्याच्या करिअरला चांगलीच उभारी मिळाली .


अभिनेत्री श्रीदेवी यांचे पार्थिव मुंबईकडे रवाना झाले आहे . आज रात्री हे पार्थिव मुंबईत पोहचेल . तसेच उद्या म्हणजेच बुधवारी त्यांच्या पार्थिवावर अंत्यसंस्कार केले जातील . त्याआधी श्रीदेवी यांच्या मुंबईतील निवासस्थानी हे पार्थिव अंत्यदर्शनासाठी ठेवण्यात येईल . दुबई पोलिसांनी केलेल्या चौकशीनंतर हे पार्थिव मुंबईत आणण्याचा मार्ग मोकळा झाला . तसेच दुबई पोलिसांनी श्रीदेवी यांच्या मृत्यूची केसही बंद केली आहे . या संदर्भातली माहिती विपुल या दुबईतील भारतीय दुतावासात काम करणाऱ्या अधिकाऱ्याने ‘इंडियन एक्स्प्रेस’ला दिली आहे . श्रीदेवी यांना पद्मश्री पुरस्कार मिळाला होता . त्यामुळे त्यांच्या पार्थिवार अंत्यसंस्कार शासकीय इतमामात होणार आहेत . मागे अनंत आठवणी ठेवून श्रीदेवी नावाची चांदणी बॉलिवूडच्या चमचमत्या नगरीतून कायमची निखळली आहे . शनिवारी एका लग्नसमारंभासाठी दुबईत गेल्या असताना श्रीदेवी यांचा मृत्यू झाला . सुरुवातीला हा मृत्यू कार्डिअॅक अरेस्टमुळे झाल्याची माहिती समोर आली . मात्र फॉरेन्सिक अहवालानंतर हा मृत्यू श्रीदेवी अपघाताने बाथटबमध्ये पडल्या आणि त्या पाण्यात बुडून त्यांचा मृत्यू झाल्याचे समोर आले . यादरम्यान श्रीदेवी यांचे पती बोनी कपूर यांचीही चौकशी दुबई पोलिसांनी केली . त्याचमुळे श्रीदेवी यांचे पार्थिव भारतात आणण्याच्या प्रक्रियेला उशीर लागला होता . आता मंगळवारी अखेर ही प्रक्रिया सुरु झाल्याचे समजते आहे . दरम्यान , श्रीदेवी यांच्या मृत्यूविषयीच्या या सर्व चर्चा पाहता आता सर्वांचेच लक्ष अंतिम अहवालाकडे लागून राहिले आहे . दरम्यान , एका प्रसिद्ध संकेतस्थळाने श्रीदेवींच्या डोक्यावर जखम आढळल्याचे वृत्त प्रसिद्ध केल्यामुळे आता बऱ्याच चर्चांना उधाण आलं आहे . दरम्यान , श्रीदेवी यांचे पार्थिव लवकरच त्यांच्या कुटुंबियांकडे सोपवण्यात येणार असून निधनानंतरच्या कायदेशीर कारवाया पूर्ण झाल्याची माहिती समोर आली आहे . तेव्हा आज रात्रीपर्यंत श्रीदेवी यांचे पार्थिव भारतात येण्याची शक्यता वर्तवली जात आहे . कायदेशीर पद्धतींमुळे श्रीदेवी यांचे पार्थिव भारतात आणण्यास विलंब होत होता . अखेर पुढील काही तासांत त्यांचे पार्थिव भारतात येणार असल्याचे समजते . श्रीदेवी यांचा बाथटबमध्ये बुडून मृत्यू झाल्याचा फॉरेन्सिक अहवाल आल्यानंतर दुबई पोलिसांनी हे प्रकरण दुबई सार्वजनिक फिर्याद विभागाकडे सोपवले आहे . या विभागाचा अहवालही लवकरच येणार असल्याचे म्हटले जात आहे .


मुंबई : वानखेडे स्टेडिअमवर सुरु असलेल्या इंग्लंविरुद्धच्या कसोटी क्रिकेट सामन्यात पहिल्या दिवशी इंग्लंडने वर्चस्व दाखविण्यास सुरुवात केली होती . त्यामुळे मोठी धावसंख्या उभारली जाईल , अशी शक्यता व्यक्त करण्यात येत होती . मात्र अश्विनने उत्कृष्ट खेळाचे प्रदर्शन तीन चेंडूत दोन बळी मिळविले आणि भारताच्या आशा उंचावल्या . दुसऱ्या दिवशीचा खेळ सुरु झाल्यानंतरही अश्विननेच भारताला दुसऱ्या दिवसातील पहिले यश प्राप्त करून दिले आहे . दुसऱ्या दिवशी मैदानावर स्थिरावलेल्या स्ट्रोक्सला अश्विनने बाद करून भारतीय संघाचा आत्मविश्वास उंचावला आहे . शेवटचे वृत्त हाती आले तेव्हा इंग्लंडने सहा बाद 311 धावा केल्या आहेत . भारतीय संघासाठी पहिला दिवस फारसा लाभदायक ठरला नाही . नाणेफेक जिंकत इंग्लंडने प्रथम फलंदाजीचा निर्णय घेतला . समाधानकारक बाब म्हणजे अश्विनने एकाच षटकात मोईन अली व जेनिंग्स यांना बाद केल्यामुळे इंग्लंडच्या धावगतीला ब्रेक लावता आला . तसे झाले नसते तर इंग्लंडने पहिल्याच दिवशी 300 धावांचा टप्पा ओलांडून मोठी धावसंख्या उभारली असती . आजही अश्विननेच 92 चेंडूत 31 धावा करणाऱ्या स्ट्रोक्सला परत तंबूत पाठविले . त्यामुळे भारतीय संघात आत्मविश्वास संचारला आहे .


विंडीजचा कर्णधार जेसन होल्डरच्या माऱ्यापुढे भारतीय क्रिकेट संघ 190 धावांचे आव्हान पार करण्यात असमर्थ ठरला आणि भारताला विंडीजकडून 11 धावांनी पराभव स्वीकारावा लागला . या पराभवानंतरही पाच सामन्यांच्या मालिकेत भारतीय संघ 2 - 1 असा आघाडीवर आहे . विंडीजने प्रथम फलंदाजी करताना भारतासमोर विजयासाठी 190 धावांचे आव्हान ठेवले होते . फलंदाजीस कठीण असलेल्या खेळपट्टीवर भारतीय गोलंदाजांनी चांगला मारा करताना विंडीजच्या फलंदाजांना रोखले होते . भारताकडून उमेश यादव आणि हार्दिक पांड्या यांनी प्रत्येकी तीन बळी मिळविले . कुलदीप यादवने आपला चमकदार कामगिरी कायम ठेवताना दोन बळी मिळविले . विंडीजचे सलामीचे फलंदाज वगळता मधल्या आणि तळातील फलंदाजांनी निराश केली . या आव्हानासमोर भारताची सुरवात खराब झाली . शिखर धवन अवघ्या पाच धावांवर बाद झाला . त्यानंतर कोहली आणि कार्तिकही स्वस्तात माघारी गेल्याने भारताची 3 बाद 47 अशी अवस्था झाली . मात्र , अजिंक्य रहाणे आणि महेंद्रसिंह धोनीने भारताचा डाव सावरत संघाची धावसंख्या शतकापार नेली . रहाणे 60 धावांवर बाद झाल्यानंतर भारताने पुन्हा झटपट गडी गमाविले . धावांची गती कमी राखल्याने भारतीय खेळाडूंवर अखेरच्या षटकांमध्ये दबाव आला . धोनीकडून विजयाची अपेक्षा असताना तो 54 धावांवर बाद झाला आणि भारताच्या विजयाचा आशा संपुष्टात आला . जेसन होल्डरने जबरदस्त गोलंदाजीचे प्रदर्शन करत पाच बळी मिळविले .


कमालीची गुणवत्ता असूनही त्यांना कधीही चांगली संधी मिळाली नाही . मुंबईकडून खेळताना त्यांनी बरेच सामने एकहाती गाजवले , पण या कामगिरीच्या जोरावर त्यांना भारतीय संघात प्रवेश मिळू शकला नाही . ही सारी चीड अजूनही माजी फिरकीपटू पद्माकर शिवलकर यांच्या मनात आहे . राग अजूनही खदखदत आहे . त्यामुळेच भारतीय क्रिकेट नियामक मंडळाने ( बीसीसीआय ) त्यांना जीवन गौरव पुरस्कार जाहीर केल्यावर ‘जो मिल गया उसी को मुकद्दर समझ लिया’ ही गाण्याची ओळ गात सूचक प्रतिक्रिया दिली . १९८०च्या दशकात बिशनसिंग बेदी यांचे भारतीय संघातील स्थान अढळ होते . स्थानिक क्रिकेटमध्ये बेदी यांच्यापेक्षा शिवलकर यांची कामगिरी उजवी होती , पण अखेर ते शापितच राहिले . बीसीसीआयच्या पुरस्कारानंतर शिवलकर यांना प्रतिक्रिया विचारली गेली . त्या वेळी ते म्हणाले की , ‘सचिनदेव बर्मन यांचे एक गाजलेले गाणे आहे . ‘मैं जिंदगी का साथ निभाता चला गया’ या गाण्यात ‘जो मिल गया उसी को मुकद्दर समझ लिया’ , अशी एक ओळ आहे . ही माझी प्रतिक्रिया आहे . आयुष्यात आता पुरस्कारांची वेळ निघून गेली आहे . त्यामुळे माझ्यासाठी या साऱ्या क्षुल्लक गोष्टी आहेत . बीसीसीआयच्या नवीन समितीने माझी निवड केली , ही चांगलीच गोष्ट आहे . याबद्दल मी आनंदी असून बीसीसीआयचा आभारी आहे . ’ शिवलकर यांच्याबरोबर रजिंदर गोयल यांनाही पुरस्कार जाहीर केला आहे . गोयल यांच्याकडेही कमालीची गुणवत्ता असली तरी त्यांना संधी मिळाली नाही . या पुरस्काराबाबत विचारल्यावर ते म्हणाले की , ‘कधीही न मिळण्यापेक्षा उशिरा पुरस्कार दिला जाणे वाईट नक्कीच नाही . मला हा सन्मान दिल्याबद्दल मी बीसीसीआयचा आभारी आहे . माझ्या योगदानाबद्दल त्यांनी दखल घेतली यामध्येच सारे काही आहे . ’ जुन्या आठवणींना उजाळा देत असताना तुम्हाला कोणत्या गोष्टी आठवतात , असे विचारल्यावर शिवलकर म्हणाले की , ‘मी गत आठवणींमध्ये रमणारा माणूस नाही . जे घडले ते आठवण्यात काय हशिल आहे ? एक रणजी स्पर्धेची अंतिम फेरी आठवते . त्या सामन्यात मद्रासचा संघ आमच्यासमोर होता . त्या सामन्यात आम्ही त्यांना ६० धावांत गुंडाळले होते . ’ ‘मला मिळालेला जीवनगौरव पुरस्कार महिला क्रिकेटसाठी प्रचंड झेप आहे . ६३व्या वर्षी माझ्यासाठी हा पुरस्काराचे महत्त्व कमी असेल परंतु महिला क्रिकेटच्या उन्नतीच्या दृष्टीने ही अत्यंत सकारात्मक गोष्ट आहे . महिलांच्या लढतींची संख्या वाढायला हवी . भारतातील महिला क्रिकेटला भक्कम अशा पायाभूत व्यवस्थेची आवश्यकता आहे , ’ अशी प्रतिक्रिया जीवनगौरव पुरस्कार घोषित झालेल्या शांता रंगास्वामी यांनी दिली . बीसीसीआयचे अधिकृत पत्र नाही सी . के . नायडू जीवनगौरव पुरस्कार मला जाहीर करण्यात आला , हे मला प्रसारमाध्यमांमधूनच समजले . त्यानंतर बऱ्याच जणांनी अभिनंदनही केले . पण बीसीसीआयचे याबाबतीतले अधिकृत पत्र मात्र अजूनही आलेले नाही , असे शिवलकर यांनी सांगितले .


जिओने दिड वर्षांपूर्वी टेलिकॉम बाजारात प्रवेश करत इतर कंपन्यांना जोरदार टक्कर दिली होती . त्यानंतर जिओने दिलेल्या धमाकेदार ऑफर्समुळे ग्राहकांना आपल्याकडे आकर्षित करण्यात कंपनी यशस्वी झाली होती . त्यानंतर काही दिवसांपूर्वी जिओने आपला फोन बाजारात दाखल करत टेलिकॉम क्षेत्रात आणखी एक धक्का दिला होता . या सगळ्या गोष्टींमुळे ग्राहकांना विविध ऑफर्स देत सातत्याने आकर्षिक करण्यात जिओ यशस्वी झाले आहे . आता जिओ पुन्हा एकदा बाजारात धमाका करण्यासाठी सज्ज झाली आहे . रिलायन्स जिओ आता फायबर टू द होम ( FTTH ) ही नवी ब्रॉडबॅंड सर्व्हीस लाँच करण्याच्या तयारीत आहे . यामध्ये ग्राहकांना १०० जीबीचा हाय स्पीड डेटा मिळणार आहे . ही १०० जीबीची मर्यादा संपल्यानंतर युजरला एका महिन्यात २५ वेळा ४० जीबी डेटा मोफत मिळणार आहे . म्हणजेच ग्राहकांना एका महिन्यात तब्बल १ , १०० जीबी डेटा मिळू शकेल . विशेष म्हणजे या ऑफरसाठी ४५०० रुपये सिक्युरीटी द्यावी लागणार आहे . त्यानंतर जिओकडून राऊटर इन्स्टॉल करुन दिले जाईल . याबरोबरच टीव्ही पाहण्यासाठी एक सेट टॉप बॉक्सही लावून दिला जाईल . त्यामुळे ग्राहकांना टीव्हीही सहज पाहता येणार आहे . सध्या रिलायन्स जिओकडे देशभरात तीन लाख किलोमीटरहून जास्त ऑप्टीक फायबर नेटवर्क आहे . कंपनी दिल्ली , मुंबई , जामनगर , अहमदाबाद , चेन्नई आणि बडोदाबरोबरच भारताच्या इतर भागातही आपल्या जिओ फायबर सर्व्हीसची ट्रायल घेत आहे . सामान्य ग्राहक आणि व्यावसायिक या दोन्ही ग्राहकांसाठी एकाचवेळी सेवा सुरु करण्याची योजना आहे . एकूणच ग्राहकांना अतिशय फायदेशीर सुविधा मिळणार आहे हे नक्की .


रिलायन्स जिओने वर्षापूर्वी कमी किंमतीत इंटरनेट सुविधा देत ग्राहकांना आपल्याकडे आकर्षित केले होते . त्यानंतर काही महिन्यांपूर्वी फिचरफोन दाखल करत मोबाईल क्षेत्रात धुमाकूळ घातला होता . त्यामुळे जिओने मोबाईल क्षेत्रात खऱ्या अर्थाने क्रांती घडवली असे म्हटल्यास वावगे ठरणार नाही . इतकेच काय जिओच्या या स्वस्तातील सुविधांमुळे स्पर्धक कंपन्यांचेही धाबे दणाणले असून त्यांनीही आपल्या वेगवेगळ्या सेवांच्या दरांत कपात केली आहे . नुकतीच जिओने आपली आणखी एक आकर्षक ऑफर जाहीर केली असून ग्राहकांना आपल्याकडे खेचण्यचा प्रयत्न कंपनी करत आहे . जिओने आपल्या युजर्ससाठी एक खास प्लॅन जाहीर केला आहे . हा प्लॅन ५९४ रुपयांचा असून त्याला मान्सून हंगामा ऑफर असे नावही देण्यात आले आहे . यामध्ये ६ महिने अनलिमिटेड कॉल्ससोबतच अनलिमिटेड ४ जी डेटा मिळणार आहे . जिओकडून मागच्या काही दिवसांत इंटरनेटच्या विशेष ऑफर्स देण्यात आल्यानंतर आता ही आणखी एक खास ऑफर देण्यात आली आहे . यामध्ये डेटा आणि कॉलिंगसोबतच अनलिमिटेड मेसेजची सुविधाही देण्यात आली आहे . त्यामुळे जिओच्या ग्राहकांसाठी ही एक उत्तम संधी असल्याचे बोलले जात आहे . याशिवायही जिओने आणखी दोन प्लॅन जाहीर केले आहेत . ९९ रुपयांच्या प्लॅनमध्ये अनलिमिटेड वॉईस कॉलिंगसोबतच दररोज १०० एसएमएस आणि रोज ५०० एमबी ४ जी डेटा मिळणार आहे . जियो फोन आणि जियो फोन २ च्या युजर्ससाठी असणाऱ्या या प्लॅनची व्हॅलिडीटी २८ दिवसांची आहे . म्हणजेच युजर्सना एकूण १४ जीबी डेटा मिळणार आहे . याबरोबरच कंपनीने १५३ रुपयांचाही एक प्लॅन जाहीर केला आहे . यामध्ये ग्राहकांना रोज १ . ५ जीबी ४ जी डेटा मिळणार असून त्याची व्हॅलिडीटी २८ दिवसांची आहे . म्हणजेच युजर्सना एकूण ४२ जीबी डेटा मिळणार आहे . याबरोबर अनलिमिटेड वॉईस कॉल आणि रोज १०० मेसेजही मिळतील . अशा आकर्षक प्लॅनबरोबरच आता जिओने आपली नवनवीन उत्पादने बाजारात दाखल करण्यास सुरुवात केली आहे . नुकतेच जिओने JioFi 4G LTE हॉटस्पॉट डिव्हाईस लॉन्च केले आहे . त्यानंतर जिओने लो कॉस्ट ब्रॉड ब्रॅंड नेटवर्क जिओ फायबरही बाजारात आणले . आता जिओ सिम कार्ड असलेला लॅपटॉप बाजारात दाखल करणार असल्याची घोषणा करण्यात आली आहे . याबरोबरच जिओचा फिचर फोन २ बाजारात १५ ऑगस्टपासून बाजारात दाखल होणार आहे .


फळे खाणे हे आरोग्यासाठी चांगले असते . रोजच्या आहारात फळांचा समावेश असावा , असे डॉक्टर आणि आहारतज्ज्ञ आपल्याला वारंवार सांगत असतात . शरीराच्या पोषणासाठी आवश्यक असलेले अनेक घटक फळांमधून मिळतात . मात्र , शेतांमध्ये फळांचे कीड किंवा अन्य रोगांपासून रक्षण करण्यासाठी त्यावर कीटकनाशके फवारली जातात . द्राक्षे , पपई , सफरचंद यांसारख्या फळांवर तर आपल्या डोळ्यांनाही दिसून येतील इतक्या प्रमाणात कीटकनाशके फवारलेली असतात . हे विषारी घटक पोटात गेल्यास ते आरोग्यासाठी घातक ठरू शकतात . त्यामुळे कोणतेही फळ खाण्यापूर्वी स्वच्छ धुऊन घेतले पाहिजे . मात्र , काही फळांवरील कीटकनाशके केवळ पाण्याने पूर्णपणे धुतली जात नाहीत . त्यासाठी बेकिंग सोडा हा उत्तम पर्याय ठरू शकतो , अशी माहिती संशोधनातून पुढे आली आहे . हे आहेत खजूर खाण्याचे फायदे पाण्यामध्ये बेकींग सोडा मिसळून त्याने सफरचंद धुतल्यास त्यावरील कीटकनाशके निघून जाण्यास मदत होते . अमेरिकेतील मॅसॅच्युसेटस विद्यापीठात याबाबत नुकतेच संशोधन करण्यात आले . त्यानुसार , किटकनाशकांमध्ये थायबेंडोझोल आणि फोसमेट या घटकांचा समावेश असतो . बेकींग सोड्याचा वापर केल्यास हे घटक निघून जाण्यास मदत होते . त्यामुळे यापुढे कोणतेही फळ धुण्यासाठी बेकिंग सोड्याचा वापर करून पाहा . जेणेकरून कीटकनाशके पोटात जाऊन तुमच्या आरोग्याला कोणताही अपाय होणार नाही .


मुंबई : बॉलिवूडमधील आघाडीची स्टार दीपिका पदुकोन हिला रंगभूमीवरील अभिनेत्री मालविका मोहानन हिने मागे टाकले आहे . तिने इराणी दिग्दर्शक माजिद माजिदी यांच्या ' बियाँड द क्लाऊड्स ' या चित्रपटात भूमिका मिळवली आहे . दीपिका पदुकोनने या चित्रपटासाठी ऑडिशन दिली होती . यासंदर्भातील काही छायाचित्रेही ऑनलाईन प्रसिद्ध झाली होती . मात्र , चित्रपटनिर्माते आणि दीपिका यांची बोलणी फिसकटली . मालविका ही प्रसिद्ध सिनेमॅटोग्राफर के . यू . मोहनन यांची मुलगी आहे . ' बियाँड द क्लाऊड्स ' चित्रपटाची कथा बहीण - भावाच्या नात्याभोवती फिरते . झी स्टुडिओज् आणि आयकँडी फिल्म्स या चित्रपटाची निर्मिती करणार असून , मालविका त्यात काम करीत असल्याच्या वृत्ताला त्यांच्याकडून दुजोरा देण्यात आला . " मालविका ' बियाँड द क्लाऊड्स ' मध्ये काम करणार असल्याचे निश्चित झाले आहे . दिग्दर्शक माजिद यांनी तिची लूक टेस्ट घेतली असून , ते खूश आहेत . मालविकाने मुंबईत चित्रीकरणालाही सुरवात केली आहे . माजिदला तिच्यात ते पात्र दिसले , " असे निर्मात्यांच्या प्रवक्त्यांनी सांगितले . शाहीद कपूरचा भाऊ ईशान खट्टर हाही या चित्रपटातून पदार्पण करणार आहे . त्याने मागील महिन्यापासून चित्रीकरणाला सुरवात केली आहे .


भारताच्या महिला खेळाडूंनी जगासमोर देशाची लाज राखल्याबद्दल त्यांना सलाम करायला हवा , असे उद्गार बॅडमिंटन प्रशिक्षक पी . गोपीचंद यांनी काढले . सिंधू आणि तिचे प्रशिक्षक पी . गोपीचंद यांची आज हैदराबादमध्ये भव्य मिरवणूक काढण्यात आली . त्यानंतर गछिबावली स्टेडियमवर आयोजित करण्यात आलेल्या सत्कार सोहळ्यात ते बोलत होते . सिंधू आणि तिचे प्रशिक्षक पी . गोपीचंद यांचा तेलंगणा सरकारकडून सत्कार करण्यात आला . गोपीचंद यांनी ऑलिम्पिमध्ये भारताची लाज राखणाऱ्या महिला खेळाडूंचे आभार मानले . यंदाच्या ऑलिम्पिक स्पर्धेत भारताकडून सर्वाधिक ११९ खेळाडूंनी भाग घेतला होता . मात्र , भारताला अवघी दोनच पदके मिळवता आली . यापूर्वीच्या लंडन ऑलिम्पिकमध्ये भारताला सहा पदके मिळाली होती . त्यामुळे रिओ ऑलिम्पिकमध्ये भारताकडून आणखी पदकांची अपेक्षा होती . परंतु , भारतीय खेळाडूंनी रिओत पहिल्या अकरा दिवसांत निराशा केली होती . मात्र , साक्षी मलिकने कुस्तीत कांस्यपदक आणि पी . व्ही . सिंधूने बॅडमिंटनमध्ये रौप्यपदक मिळवून भारताची लाज राखली .


पाकिस्तानविरुद्धची लढत असताना आमच्यासाठी काहीही फारसे बदलत नाही . त्यासाठी काही वेगळी तयारीही करीत नाही , असे सांगत भारतीय कर्णधार विराट कोहलीने भारत - पाक लढतीबाबत तयार होत असलेला झंझावात रोखण्याचा प्रयत्न केला ; मात्र त्याचवेळी पाकिस्तानविरुद्ध सध्याच्या परिस्थितीत खेळणे योग्य आहे का , या प्रश्नावर तो चिडला . चॅंपियन्स करंडक क्रिकेट स्पर्धेसाठी भारतीय संघ आज रवाना होईल . या स्पर्धेत ४ जूनला भारत - पाकिस्तान लढत आहे . दोन देशांतील तणाव वाढत असल्यामुळे या सामन्याची जास्तच चर्चा सुरू आहे . सध्याच्या परिस्थितीत पाकिस्तानविरुद्ध खेळणे योग्य आहे का , हा प्रश्न विचारल्यावर कोहली चिडला . तुम्हाला काय वाटते , तुम्ही येथे अपेक्षित उत्तर मनाशी धरूनच आला आहात , अशी सुरवात कोहलीने केली . आपला मान ठेवूनच सांगतो , जे काही सुरू आहे , त्याचा फारसा विचारही करू शकत नाही . फलंदाजी करीत असताना सहकाऱ्याबाबतही विचार करता येत नाही . आम्हा क्रिकेटपटूंसाठी आमचा आवडता खेळ खेळणे महत्त्वाचे असते . त्यात कधीही बदल होत नाही . भारत - पाक लढतीबाबत चाहत्यांत कायम औत्सुक्य असते . त्यावेळचे वातावरणही वेगळे असते ; पण आम्हा क्रिकेटपटूंसाठी ती केवळ एक लढत असते . त्याबाबत खूपच हवा तयार होते ; पण ते काही आमच्या हातात नाही . आम्ही अन्य लढतींसारखीच या लढतीसाठी तयारी करतो . स्टेडियममधील वातावरण वेगळे असते ; पण आमच्यासाठी काहीही बदललेले नसते . ऑस्ट्रेलिया , इंग्लंड , दक्षिण आफ्रिकेविरुद्ध खेळतो तसेच पाकविरुद्धची लढत खेळतो . गतविजेते असल्याचे विसरणार भारताने चार वर्षांपूर्वी झालेली चॅंपियन्स स्पर्धा जिंकली आहे , याकडे लक्ष वेधल्यावर कोहली म्हणाला , आपण गतविजेते आहोत , हा विचार न करणे हेच आव्हान आहे . गतस्पर्धेच्यावेळी आम्ही खेळाचा पुरेपूर आनंद घ्यायचा ठरवले . विजेते झालो त्याचबरोबर आतापर्यंत हुकूमत गाजवणारा संघही घडला . माझा दृष्टिकोन स्पष्ट आहे . मैदानात खेळाचा पुरेपूर आनंद घ्या . यामुळेच तर आम्ही अव्वल आहोत . त्याचबरोबर कोणालाही दयामाया नाही , हेही आम्ही ठरवले आहे . आम्ही हाच दृष्टिकोन ठेवून खेळणार . त्यामुळे अपेक्षित निकालही साधता येतील . धोनी , युवराज आधारस्तंभ धोनी , युवराजचा कसा उपयोग करणार , या प्रश्नावर कोहली चटकन म्हणाला , मी त्यांचा काहीच उपयोग करून घेणार नाही . ते दोघेही अनुभवी आहेत . त्यांना त्यांचा खेळ करण्याचे स्वातंत्र्यच द्यायला हवे . ते संघातील सर्वांत अनुभवी आहेत . डावाची उभारणी कशी करायची , हे ते जाणतात . प्रतिकूल परिस्थितीतही जिंकून देऊ शकतात . ते यापूर्वीच्या मालिकेत मुक्तपणे खेळले . त्यामुळे संघातील वातावरण चांगले होते . संघाचे स्वरूपच बदलते . ते आमच्या संघाचे भक्कम आधारस्तंभ आहेत .


बॉलिवूड अभिनेता संजय दत्त याच्या वादग्रस्त आयुष्यावर आधारित ‘संजू’ चित्रपट गेल्या महिन्यात प्रदर्शित झाला . या चित्रपटाची ३०० कोटींच्या दिशेनं घोडदौड सुरू झाली आहे . या चित्रपटाला संमिश्र प्रतिसाद मिळताना दिसत आहे . अनेकांनी हा चित्रपट म्हणजे संजय दत्तची प्रतिमा उंचावण्यासाठी केलेला प्रयत्न अशी टीकाही केली होती . हिरानी यांनी संजय दत्तच्या आयुष्यातील काही गोष्टींवर जाणीवपूर्वक पडदा टाकला आणि या चित्रपटातून संजूची एक चांगली प्रतिमानिर्मिती करण्याचा प्रयत्न केला असा आरोप काहींनी खुलेपणानं केला . अखेर बऱ्याच दिवसांनी संजय दत्तनं यावर मौन सोडलं आहे . ‘एखादा व्यक्ती त्याच्या प्रतिमानिर्मितीसाठी २५ ते ३० कोटी का खर्च करेल ? ही सर्वाधिक रक्कम आहे . त्यामुळे या आरोपात तथ्य नाही . राजकुमार हिरानीनं जे आहे ते सत्य दाखवण्याचा प्रयत्न केला आहे आणि यामुळेच चित्रपटाला तुफान प्रतिसाद लाभला आहे . चित्रपटाच्या कमाईचे आकडे हे सर्व काही सांगून जातात’ असं संजय दत्त एका मुलाखतीत म्हणाला . ‘राजकुमार हिरानी आणि त्यांच्यासारखे इतर दिग्दर्शक केवळ नफा कमावण्यासाठी असे चित्रपट प्रेक्षकांच्या भेटीला आणतात’ अशी टीका काही दिवसांपूर्वी पत्रकार बलजीत परमार यांनी केली होती . संजय दत्तने अवैध शस्त्र बाळगल्याचं प्रकरण सर्वप्रथम बलजीत यांनीच उजेडात आणलं होतं . तसेच हा चित्रपट याच कारणामुळे पाहण्यास बलजीत यांनी नकार दिला होता . त्याआधी सरकारी वकील उज्ज्वल निकम यांनीही या चित्रपटावर काही प्रश्न उपस्थित केले होते . १२ मार्च १९९३ आधी मुंबई बॉम्बस्फोटातील महत्त्वाचा आरोपी अबू सालेम एका टेम्पोमधून हँडग्रेनेड्स आणि रायफल घेऊन संजय दत्तच्या घरी आला होता . पाच एके ५६ रायफल्स आणि सात हँडग्रेनेड्स काही दिवस त्याच्या घरी ठेवण्यात आले होते हे या चित्रपटात का दाखवण्यात आले नाही , असा प्रश्न निकम यांनी उपस्थित केला . बायोपिक म्हटल्यावर वास्तव गोष्टींचा उल्लेख असणं अपेक्षित असतं , मात्र सहानुभूती मिळवण्यासाठी गुन्ह्यांवर पडदा टाकला जाऊ शकत नाही किंवा त्याचं खापर प्रसारमाध्यमांवर फोडून चालत नाही , असा टोलाही त्यांनी दिग्दर्शकांना लगावला होता . त्यामुळे या चित्रपटावर अनेक मोठ्या लोकांकडून टीका झाल्यानंतर संजयनं प्रथमच मौन सोडलं . या चित्रपटासाठी संजयनं ९ - १० कोटी रुपये आणि चित्रपटाच्या प्रॉफिटमधील काही भाग घेण्याची अट चित्रपट दिग्दर्शकांसमोर ठेवली होती .


द कन्क्लुजन’ आणि हॉलिवूडचा ‘अॅव्हेंजर्स - इन्फिनिटी वॉर’ या दोन चित्रपटांनी बॉक्स ऑफीसवर अक्षरशः धुमाकूळ घातला . रेकॉर्डब्रेक कमाई करणाऱ्या या दोन चित्रपटांची सध्या सोशल मीडियावर वेगळीच जुगलबंदी पाहायला मिळतेय . चीनमध्ये एकाच आठवड्यात हे दोन चित्रपट प्रदर्शित झाले आणि तिथल्या प्रेक्षकांवर या चित्रपटांचा झालेला परिणाम सोशल मीडियावर पाहायला मिळत आहे . भारताचा ‘बाहुबली’ आणि हॉलिवूडच्या ‘अॅव्हेंजर्स’ना एकत्र आणत तयार केलेले भन्नाट मीम्स सोशल मीडियावर तुफान व्हायरल होत आहेत . मार्व्हल युनिवर्स आणि माहिष्मती साम्राज्य या दोघांचा हटके मॅश - अप या मीम्समधून पाहायला मिळत आहे . ‘व्ही चॅट’ हा चीनमध्ये सर्वाधिक वापरला जाणारा सोशल मीडिया अॅप आहे आणि या अॅपवरच हे मीम्स सर्वाधिक व्हायरल होत आहेत . वाचा : खट्याळपणा घेऊन येत आहेत ही ‘यंग्राड’ पोरं चीनच्या बॉक्स ऑफीसवर सध्या या चित्रपटांची चांगलीच कमाई होत असून तिथल्या प्रेक्षकांना या सुपरहिरोंनी भुरळ घातली आहे . तर दुसरीकडे फक्त १३ दिवसांत ‘अॅव्हेंजर्स - इन्फिनिटी वॉर’ने २०० कोटींचा टप्पा पार करत भारतात सर्वाधिक कमाई करणारा हॉलिवूडपट ठरला आहे . एखाद्या हॉलिवूडपटासाठी हा आकडा अत्यंत मोठा आहे .


ऑस्ट्रेलियाविरुद्ध भारतीय संघाने पहिल्या कसोटीच्या पहिल्या दिवसअखेर ९ बाद २५० धावा केल्या . चेतेश्वर पुजाराच्या संयमी १२३ धावांच्या खेळीच्या जोरावर भारताने अडीचशे धावांपर्यंत मजल मारली . सामन्यात ऑस्ट्रेलियाच्या गोलंदाजांपुढे भारताच्या वरच्या फळीतील फलंदाजांची दैना उडाली . लोकेश राहुल आणि मुरली विजय हे सलामीवीर अनुक्रमे २ आणि ११ धावांवर बाद झाले . त्यानंतर भारताचा कर्णधार आणि भरवशाचा फलंदाज विराट कोहली देखील स्वस्तात बाद झाला . विराट कोहलीने केवळ ३ धावा केल्या आणि बाहेर जाणाऱ्या चेंडूला बॅट लावून तो स्लिपमध्ये झेलबाद झाला . अॅडलेडच्या मैदानावर विराट कोहलीने केलेली ही सर्वात कमी धावसंख्या ठरली तसेच अॅडलेडच्या मैदानावर तो प्रथमच एक अंकी धावसंख्येवर बाद झाला . आजपर्यंत कोहलीने अनेक विस्मरणीय खेळी खेळल्या आहेत . अॅडलेडच्या मैदानावर गेल्या ८ डावांमध्ये त्याने ४ शतके झळकावली , तर एक नाबाद ९० धावांची खेळी केली . या खेळीत त्याचा पहिलेवहिले शतक , कर्णधार म्हणून पदार्पण केल्यावर झळकावलेली दोन शतके आणि पाकिस्तानविरुद्ध ठोकलेले शतक समाविष्ट आहे . तसेच त्याची सर्वोत्तम टी२० खेळीदेखील याच मैदानावरील आहे . पण आजच्या सामन्यात त्याच्यावर अॅडलेडचे मैदान रुसलेले दिसून आले .


जसप्रीत बुमराच्या गोलंदाजीसमोर शरणागती पत्करणाऱ्या श्रीलंकेला नंतर रोहित शर्मा आणि महेंद्रसिंह धोनीच्या फटकेबाजीमुळे तिसऱ्या सामन्यातही पराभवाचा सामना करावा लागला . भारताने हा सामना सहा गडी राखून जिंकताना पाच सामन्यांच्या मालिकेत ३ - ० अशी विजयी आघाडी घेतली . प्रथम फलंदाजी करणाऱ्या श्रीलंकेला भारताने ९ बाद २१७ असे रोखले . लाहिरू थिरीमन्ने याने अर्धशतकी खेळी केली ; पण बुमरासमोर त्यांचे अन्य फलंदाज निष्प्रभ ठरले . त्याने पाच गडी बाद केले . भारताने ४ बाद २१८ धावा केल्या . रोहित शर्माचे शतक आणि धोनीची मोलाची अर्धशतकी साथ यामुळे भारताचा विजय साकार झाला . विजयासाठी २१८ धावांच्या आव्हानाचा पाठलाग करताना आजही भारताच्या प्रमुख फलंदाजांनी निराशा केली . भारताचा डाव ४ बाद ६१ असा अडचणीत आला असताना रोहित शर्मा आणि महेंद्रसिंह धोनी या एकत्र आलेल्या जोडीने पाचव्या विकेटसाठी १५७ नाबाद धावांची भागीदारी केली . रोहित शर्मा१२४ ; तर धोनी ६७ धावा काढून नाबाद राहिले . त्यापूर्वी , पहिल्या दोन सामन्यांचा अनुभव लक्षात घेऊनही श्रीलंकेचा बदली कर्णधार चामरा कापुगेदरा याने नाणेफेक जिंकून प्रथम फलंदाजी करण्याचा निर्णय घेतला . दिनेश चंडिमल आणि लाहिरू थिरीमन्ने या दोघा अनुभवी फलंदाजांचा समावेश करूनही त्याचा फायदा श्रीलंकेला झाला नाही . अर्थात , या दोघांनीच संघाचा डाव तारण्याचा प्रयत्न केला . पण , अन्य फलंदाजांना अपयश आल्याने त्यांचे प्रयत्न तोकडेच पडले . बुमराने निरोशान डिकवेला आणि कुशल मेंडीस यांना झटपट बाद केल्यावर चंडिमल आणि थिरीमन्ने यांनीच श्रीलंकेचा डाव सावरला . या दोघांनी तिसऱ्या विकेटसाठी ७२ धावांची भागीदारी केली . त्या वेळी पंड्याने चंडिमलला बाद केले . ही जोडी फुटल्यावर अभावानेच श्रीलंकेचे फलंदाज खेळपट्टीवर टिकू शकले नाही . या वेळी बुमराची गोलंदाजी खेळणे त्यांच्या फलंदाजांना जमले नाही . बुमराने ठराविक अंतराने श्रीलंकेला धक्के देत त्यांचा डाव अडचणीत आणला . थिरीमन्नेची ८० धावांची खेळीच श्रीलंकेसाठी समाधान देणारी ठरली . संक्षिप्त धावफलक श्रीलंका ५० षटकांत ९ बाद २१७ ( थिरीमन्ने ८० , चंडिमल ३६ , सिरीवर्धने २९ , बुमरा ५ - २७ ) पराभूत वि . भारत ४५ . १ षटकांत ४ बाद २१८ ( रोहित शर्मा नाबाद १२४ - १४५ चेंडू , १६ चौकार , २ षटकार , धोनी नाबाद ६७ - ८६ चेंडू , ४ चौकार , १ षटकार , अकिला धनंजय २ - ३८ ) ‘त्या’ भारत - श्रीलंका सामन्याची आठवण श्रीलंकेच्या अपयशी कामगिरीने त्यांचे चाहते प्रचंड नाराज आहेत . पहिला सामना हरल्यावर चाहत्यांनी त्यांच्या गाडीला गराडा घातला होता . दुसरा सामना जिंकता जिंकता ते हरले होते . आजही जिंकण्याची चाहूल त्यांना लागली होती . मात्र , सामना हरल्याचे स्पष्ट झाल्यावर प्रेक्षकांनी हुल्लडबाजी करून सामना रोखून धरला . सर्व खेळाडू मैदान सोडून पॅव्हेलियनमध्ये परतले . जवळपास अर्ध्या तासाच्या या नाट्यानंतर खेळ पुन्हा सुरू झाला . या वेळी भारत - श्रीलंका यांच्यादरम्यान १९९६ मध्ये विश्वकरंडक स्पर्धेत कोलकता येथे याच दोन संघात झालेल्या सामन्याची आठवण झाली . श्रीलंकेच्या ८ बाद २५१ धावांचा पाठलाग करताना भारताची ३४ . १ षटकांत ८ बाद १२० स्थिती झाली होती . प्रेक्षकांच्या हुल्लडबाजीने अतिरेक केला . श्रीलंका कर्णधार अर्जुन रणतुंगाने सर्व संघ पॅव्हेलियनमध्ये नेला . खेळ पुन्हा सुरु करण्याची चर्चा झाली पण रणतुंगाने खेळण्यास नकार दिल्याने सामनाधिकारी लॉईड यांनी श्रीलंकेला सामना बहाल करण्याचा निर्णय घेतला होता .


पाकिस्तानचा क्रिकेटपटू उमर अकमल पुन्हा एकदा ऑनलाईन ट्रोलिंगचा बळी ठरला आहे . गेले काही दिवस सतत अपयशी होत असल्याने उमर अकमलला संघातून वगळण्यात आलंय . चॅम्पियन्स करंडकातही फिटनेसचं कारण देत त्याला संघाबाहेर काढण्यात आलं होतं . नुकतीच पाकिस्तानी क्रिकेट बोर्डाने आपल्या करारबद्ध खेळाडूंची यादी जाहीर केली , त्यातूनही उमर अकलमच्या नावावर फुली मारण्यात आली आहे . नुकताच लंडनमध्ये असलेल्या उमर अकमलने आपल्या ‘बेंटले’ गाडीसोबतचा फोटो ट्विटर अकाऊंटवरुन शेअर केला . मात्र नेटीजन्सही त्याला ट्रोल करत त्याची एकाप्रकारे खिल्ली उडवली आहे . आतापर्यंत १६ कसोटी , ११६ वन - डे आणि ८२ टी - २० सामने खेळणाऱ्या उमरने आपला बेंटले गाडीसोबतचा फोटो ट्वीटरवर शेअर करत , प्रचंड मेहनतीनंतर लंडनमध्ये आराम करतोय अशी कॅप्शन दिली होती . मात्र हे फोटोसेशनही त्याला चांगलच महागात पडलंय . अनेक ट्रोलर्सही उमर अकमलला या फोटोवरुन चांगलच ट्रोल केलं . यावर उमरने आपल्या अकाऊंटवरुन आपल्या प्रोफाईल वर अशा कमेंट करु नका अशी विनंतीही केली , मात्र तरीही ट्रोल करणाऱ्यांनी उमर अकमलला चांगलंच हैराण केलं .


पहिल्या तीन रुग्णांवर उपचार सुरू एचआयव्ही विषाणूंवर नियंत्रण आणण्यासाठी देशपातळीवर वेगवेगळ्या योजना राबविल्या जात असताना एचआयव्ही रुग्णांच्या संख्येत घट होत असल्याचे दिसत आहे . मात्र तिसऱ्या पातळीवर पोहोचलेल्या एचआयव्हीबाधित रुग्णांचा बचाव करणे कठीण असते . यावर तोडगा काढत ‘मुंबई राज्य एड्स नियंत्रण सोसायटी’ने दुसऱ्या पातळीवरील औषधांना दाद न देणाऱ्या रुग्णांसाठी मोफत उपचार सुरू केले आहेत . रुग्णालयात ही उपचार पद्धती सुरू करण्यात आली आहे , असे मुंबई राज्य एड्स नियंत्रण सोसायटीच्या जनमाहिती अधिकारी डॉ . श्रीकला आचार्य यांनी सांगितले . एचआयव्हीचा विषाणू पांढऱ्या रक्तपेशींमधील सीडीफोर लिम्फोसाइटवर हल्ला करीत असल्यामुळे रुग्ण आपली रोगप्रतिकारक शक्ती गमावून बसतो आणि इतर कोणत्याही जंतुसंसर्गाला बळी पडतो . यामध्ये सीडीफोर ३५० पेक्षा कमी असेल तर उपचार सुरू केले जातात . पहिल्या आणि दुसऱ्या पातळीवरील रुग्णांवर शासकीय रुग्णालयात मोफत उपचार केले जातात . मात्र शासकीय रुग्णालयात तिसऱ्या पातळीवर उपचार केले जात नव्हते . खासगी रुग्णालयात यावर उपचार केले जात आहेत . मात्र यासाठी रुग्णाला वर्षांला सुमारे दोन लाख रुपये खर्च करावा लागत असे . रुग्णालयात यावरील उपचार पद्धती मोफत सुरू केल्यामुळे एचआयव्ही रोगावर नियंत्रण आणण्यासाठी अधिक मदत होईल , असे डॉ . आचार्य यांनी सांगितले . नागर आणि डॉ . प्रिया पाटील यांचे मंडळ काम करीत आहे . सध्या दुसऱ्या स्तरावर २०९१ रुग्ण असून यांच्यावर उपचार पद्धती सुरू आहे . काही महिन्यांच्या अंतराने या रुग्णांचा सीडीफोर तपासला जातो आणि विषाणूंचा प्रसाराची मोजणी केली जाते .


योगेश आहिरे – response . lokprabha @ expressindia . com ट्रेकर्स ब्लॉगर ठरलेला ट्रेक अचानक रद्द झाला . हातात उरलेल्या अर्ध्या दिवसात एखादा झटपट ट्रेक करायचे ठरले . माथेरान व्हाया सनसेट पॉइंट आणि हाश्याची पट्टी हा मस्त ट्रेक तेवढाच झकास पार पडला . शनिवार - रविवार दोन दिवसांचा ट्रेक काही कारणास्तव बारगळला . रविवारी सकाळी नऊ वाजता ट्रेकर मित्र सतीश कुडतरकर सोबत बोलणे झाले . त्यानुसार तासाभरात भेटून किमान अध्र्या दिवसाचा तरी ट्रेक करून येऊ असं ठरलं . अध्र्या दिवसात सहज होऊ शकेल असा सोप्पा आणि साधा ट्रेक म्हटल्यावर क्षणात माझ्या डोळ्यासमोर माथेरान आलं . १५ दिवसांपूर्वीच पिसारनाथ शिडीच्या वाटेने जाऊन आलो होतो . त्यानंतर हाश्याची पट्टी मनात होतीच , त्यासोबत सनसेट पॉइंटची वाट जोडायचं ठरवलं . दहा सव्वादहाच्या सुमारास सतीशला डोंबिवलीतून घेऊन बुलेटवरून पनवेल नेरेमाग्रे धोदाणीत पोहोचेपर्यंत साडेबारा वाजले . धोदाणीतून मंकी पॉइंट , सनसेट पॉइंट , हाश्याची पट्टी माग्रे लुईझा पॉइंट आणि उत्तरेला पेब किल्ल्यासमोरच्या डोंगराला वळसा घालत पेब किल्ल्यामाग्रे माथेरान ( धोदाणीतील मंडळी नेरळच्या बाजूला जाण्यासाठी अजूनही हाच मार्ग वापरतात . ) या चार प्रचलित वाटांनी माथेरान गाठता येते . यातील मंकी पॉइंट आणि पेब माथेरानची वाट आधी झाली होती . धोदाणेश्वर महादेव मंदिराजवळ जोमा चौधरी यांच्या घरासमोर गाडी लावली . हेल्मेट त्यांच्या घरात ठेवून बाटलीत पाणी भरून निघालो . डावीकडे माथेरानच्या पॅनोरमा पॉइंटपासून मंकी पॉइंटपर्यंतचा भाग होता . मंदिरामागून टेपाडावर चढलो . समोर आंब्याचे मोठे झाड होते . तिथून थोडय़ा अंतरावर अगदी तसेच एक मोठे वडाचे झाड होते . धोदाणीतून सनसेट पॉइंट व चिंचवाडीकडे जातानाच्या या खुणा . भर दुपारी चांदण्यात चालताना पहिल्या दहा मिनिटांतच काय वाटले असेल हे सांगायची गरज नाही ! वडाच्या झाडाखाली सावलीत बसलो तेव्हा सनसेट पॉइंटकडून खाली उतरलेल्या डोंगर सोंडेवर थोडा झाडोरा पाहून बरे वाटले . थोडी विश्रांती घेऊन पाण्याचे घोट घेत पुढे निघालो , उजवीकडे चिंचवाडीची वाट सोडून डावीकडे मुख्य वाटेने चढाईला सुरुवात झाली . उन्हाचा तडाखा होता . तसेही सह्यद्रीत सर्व ऋतूत भटकणे होतच असते . उलट त्याचं विविध हंगामात वेगवेगळे रूप अनुभवणे , त्यानुसार इथल्या निसर्गात घडणारा बदल , जसे हवा , पाणी , झाडी , वनस्पती , फळं , फुलं , पक्षी , प्राणी हे सर्व जाणून घेण्यासाठी ठरावीक काळाचे बंधन नसते . योग्य नियोजन , अभ्यास , आत्मविश्वास सर्वात महत्त्वाचे म्हणजे स्वतःची शारीरिक व मानसिक क्षमता ओळखून उन्हाळी भटकंती चांगल्या प्रकारे जमू शकते . अर्थात कसलेल्या ट्रेकर्सना हे सांगायची गरज नाही . सुरुवातीच्या पानगळीच्या जंगलातून वाट थोडी वर जाताच उजवीकडून चिंचवाडीतून येणारी वाट येऊन मिळाली . वाटेत बरीच गावकरी मंडळी भेटली , भर उन्हात निघालोय याचं त्यांनाही नवल वाटले . जिथे , जेव्हा सावली मिळेल त्या ठिकाणी थांबून दम खात पुढं निघायचं असाच क्रम होता . छोटंसं वळण ( ट्रॅव्हर्स ) घेऊन ठरावीक उंचीवर आलो तेव्हा डावीकडे पेब किल्ला स्पष्ट नजरेत आला , तर पाठीमागे मलंगगड , तावली , म्हैसमाळ व चंदेरी . अरुंद नाकडय़ावरचा छोटासा टप्पा पार करून वाट जंगलात शिरली . आडवं जात मधला ओढा पार करून मंदिरापाशी आलो . एक किस्सा राहिलाच सांगायचा . . मंदिराच्या थोडे अलीकडे वाटेत दोघे जण भेटले . अगदी भेदरलेल्या अवस्थेत . आम्हाला पाहताच आमच्याकडे पाणी मागितले . पाणी दिल्यानंतर त्यांच्या चेहऱ्यावरचा नूरच पालटला . बहुधा त्यांनी बऱ्याच वेळानंतर माणसं पहिली असावीत , असं वाटत होतं . बोलणं झाल्यावर कळलं की , दोघे मूळचे नगर भागातले . पनवेलजवळ कुठेतरी कामाला होते . या वाटेने माथेरानला जायला निघालेले . पण सकाळपासून वाट चुकून भटकत कुठूनतरी कसेतरी मूळ वाटेला लागले . सोबत पुरेसं पाणी , खायचं प्यायचं सामान नाही . वाट चुकल्याने अतिरिक्त श्रम होऊन उन्हात दमछाक झालेली , त्यामुळे वर न जाता अध्र्यातून बहुतेक मंदिरापासून परतत होते . तसं पाहिलं तर ही एकदमच साधीसोपी आणि सरळ वाट होती . पण ही नवखी माणसं पुरेशी माहिती आणि तयारीअभावी अशीच निघालेली . त्यांना दोनचार गोष्टी समजावून सांगून परतीच्या वाटेवर लावून दिलं . मंदिराच्या आवारात मस्त झाडी आणि मोकळी जागा होती . जुन्या दगडाला शेंदूर फासलेल्या या देवाजवळ गणपती बाप्पा व हनुमान यांच्या मूर्ती , शिविलग तसंच साईबाबांचा फोटो होता . मूळ मंदिर कुणाचं ते काही कळलं नाही . असो . पण मंदिराची जागा मात्र खूप प्रसन्न होती . इथून पुढे मस्त जंगलातून आडवी चाल होती . याला हवं तर छोटा पदर म्हणता येईल . नंतर सौम्य चढाई , वाटेत केळी , खजूर , सरबत असं एक एक करत पाऊण तासात झाडीच्या टप्प्यातून बाहेर आलो तेव्हा वर सनसेट पॉइंटचं टोक आणि त्यावरील रेिलग स्पष्ट दिसलं . पॉइंटच्या कडय़ापर्यंत अंदाजे दोन अडीचशे फूट चढाई बाकी होती . कडा डावीकडे आणि दरी उजवीकडे अशी मळलेली वाट होती . एका वळणावर खाली पदरातले जंगल , त्यामागे हाश्याच्या पट्टीकडून आलेला दांड , त्याच्याही मागे निमदा डोंगर , पलीकडे म्हातारीची िखड होती . हीच िखड गेल्या पंधरवडय़ात पिसारनाथच्या वाटेने चढताना पलीकडच्या बाजूने पाहिली होती . या सर्वाच्या मागे पश्चिमेला दूरवर प्रबळगड आणि कलावंतीण दुर्ग होता . पदरातल्या टप्प्यातून निघाल्यावर अवघ्या दहा मिनिटातच रेिलग जवळ आलो . तीन वाजत आले होते . समोर स्टॉलवर स्थानिक तरुण सायंकाळी होणाऱ्या गर्दीसाठी तयारीला लागला होता . पॉइंटच्या मोकळ्या मदानात मोठय़ा झाडांखाली बसायला पार होता . स्टॉलवाल्याकडून पाणी घेऊन सतीश तिथेच थांबला . मी म्हटलं , आलो आहोत तर टोकावर जाऊन येऊ . स्टॉलच्या मागून दोन चार पायऱ्या उतरून निमुळत्या टोकावर गेलो . याच पॉइंटला पॉक्र्युपाइन पॉइंट असेही म्हणतात . टोकावरून पश्चिमेकडे प्रबळगड कलावंतीण दुर्ग , खाली चिंचवाडी धोदाणी होते . आम्ही आलो ती वाट , पूर्वेला मंकी पॉइंट , हार्ट पॉइंट ते पार ईशान्येला पॅनोरमा पॉइंटपर्यंतचा माथेरानचा झाडीभरला भाग होता . संपूर्ण माथा गर्द झाडीने व्यापलेला होता . मागे कुठेतरी वाचलेलं की माथेरानमध्ये दर एकरी दोन हजारपेक्षा अधिक झाडे आहेत . त्यात ४० पेक्षा अधिक वेगवेगळ्या प्रकारांची आहेत . उजव्या बाजूला मंकी पॉइंटच्या मधली दरी होती . त्यात झेपावलेले सरळसोट कडे होते . पावसाळ्यात याच कडय़ातून अनेक धबधबे याच दरीत स्वतःला झोकून देतात . तसेच पेबच्या िखडीतून येणारे ओढे धोदाणी गावाच्या दिशेने जात पुढे गाढेश्वर तलावात मुख्य भर घालतात . मंकी पॉइंटपासून पॅनोरमा पॉइंटपर्यंत नीट निरखून पाहिलं तर या भागातल्या कडय़ात भरपूर प्रमाणात दरडी कोसळल्याचं दिसतं . २००५ साली झालेल्या अतिवृष्टीत माथेरानच्या या भागात पेब किल्ला तसेच सिद्धगड भागात बरीच पडझड झाली होती . २०१२ साली मंकी पॉइंटची वाट केली तेव्हा ही भरपूर ठिकाणी वाट खचलेली . आता त्या पट्ट्यात झाडी , गवत नाही . थोडेफार असेल ते उन्हाने आणि वणवा लावून जळून नष्ट झालेले आहे . सनसेट पॉइंटहून निघून लुईझा पॉइंटच्या दिशेने चालू लागलो . आता उन्हाची फिकीर नव्हती . होती ती मस्त गर्द झाडांच्या सावलीतून वाट . मला माथेरानच्या या लाल चिरांच्या वाटा फार आवडतात . वाटेतल्या कोरोनेशन पॉइंटवर घटकाभर जाऊन आलो . तिथून पुढच्या दहा मिनिटात लुईझा पॉइंटवर आलो . इथं पॉइंटवर परीट घडीच्या र्पयटकांची तुरळक गर्दी होती . स्टॉलवाले हाश्याच्या पट्टीचे राहाणारे . त्यांनी विचारलं , ‘सनसेटहून आलात ना’ ! मी म्हणालो , ‘हो आणि आता हाश्याच्या पट्टीतून खाली उतरणार’ . भेळ संपवून पॉइंटवर आलो . माथेरानचा नऋत्येला असलेला हा प्रसिद्ध पॉइंट आहे . याच्या बरोब्बर खाली तीनेकशे फुटांवर लहान वाडी दिसते . तीच हाश्याची पट्टी . हाश्याची पट्टी याआधी बऱ्याच वेळा इथून पाहिलेली आणि आज भेट देण्याचा योग आला होता . उजवीकडे प्रबळगड , कलावंतीण सुळका डावीकडे इको पॉइंट , लॉर्ड्स पॉइंटपासून दूरवर वन ट्री हिलपर्यंतचा भाग होता . दक्षिणेकडे मोरबे धरण , इर्शाळगड , लॉर्डस पॉइंट , इको पॉइंटचा कडा होता . याच इको पॉइंटच्या घळीतून दोन तीनशे फूट खाली उतरून कडय़ातून आडवे चालत सतीश आणि त्याच्या ‘गिरीविराज’ हायकर्सच्या टीमने हनिमून पॉइंट आणि लॅण्डस्केप पॉइंटची प्रस्तर िभतीची चढाई केली होती . तसेच लुईझा पॉइंटला चिकटून असणारा सुळकादेखील सर केला होता . त्या मोहिमेतल्या बऱ्याच आठवणी सतीशने सांगितल्या . घडय़ाळात पाहिले साडेचार वाजत आले होते . लुईझा पॉइंटच्या थोडं अलीकडे एक घर लागतं . त्याच्या अलीकडे कमानीतून पायऱ्या उतरत थेट हाश्याच्या पट्टीत उतरता येते . सुरुवातीला बांधलेल्या पायऱ्या आहेत , त्या पुढे मोठी , प्रशस्त वाट आहे . ती नागमोडी वळणं घेत बरोब्बर मारुती मंदिर समोर येते . बाजूलाच जिल्हा परिषदेच्या शाळेचे स्वच्छ आवार आहे . आमच्यासारख्या डोंगर भटक्यांची तिथे मुक्कामाची छान सोय होते . वाटेत एका कंपनीने सीएसआर उपक्रमअंतर्गत बसविलेल्या पाण्याच्या टाक्या आहेत . एरवी पावसाळ्यात इथे भरपूर पाणी असले तरी उन्हाळ्यात अशा दुर्गम वाडी वस्त्यांवर भीषण पाणीटंचाई जाणवते . त्यामुळे या कामाचे कौतुक करावे तेवढे कमीच . ४० - ५० घरांच्या या हाश्याच्या पट्टीत इयत्ता चौथीपर्यंत शाळा आहे . पुढच्या शिक्षणासाठी माथेरानला जावं लागतं . पण पावसाळ्यात तिथं येणं - जाणं अवघड होतं . नाहीतर मग खाली गावातल्या आश्रम शाळेतला पर्याय आहे . अगदीच थोडी पावसाळी शेती सोडली तर एरवी माथेरानमध्ये छोटी मोठी कामं किंवा खालच्या आंबेवाडी , चौक , धोदाणी वगरे गावात जाऊन बिगारी मोलमजुरी हेच इथल्या लोकांचं उदरनिर्वाहाचं साधन आहे . वाणसामान खरेदीसाठीसुद्धा त्यांना हाच मार्ग उपलब्ध आहे . इथं सर्वाचं आडनाव एकच - पारधी . गार पाणी पिऊन , सोबतच्या बाटलीत थोडं पाणी भरून वाटेची चौकशी करून निघालो . हाश्याच्या पट्टीतून मुख्य दोन वाटा निघतात . एक धोदाणीत तर दुसरी दक्षिणेकडे लुईझाला डाव्या हाताला ठेवत वळसा घालत हुंबर्णेत जाते . तिथून पुढे चालत आंबेवाडी कमीत कमी तासभर , त्यामानाने धोदाणीची वाट कमीतकमी वेळात थेट गावात जाते . आंबेवाडीच्या तुलनेत धोदाणीत एसटीच्या फेऱ्या जास्त आहेत . थोडक्यात सांगायचं तर कर्जत भागात जाण्यासाठी हुंबर्णे तर नेरे पनवेलसाठी धोदाणी असे सोपे गणित आहे . आम्ही ज्या घरात थांबलो होतो , तिथल्या मावशीचे माहेर आंबेवाडी , पण ते लोक हुंबर्णेची वाट टाळून वर माथेरान चढून वन ट्री हिलच्या वाटेने थेट आंबेवाडीत जातात . कारण तुलनेत ती वाट अधिक वापराची आणि एकटय़ा दुकटय़ाला सोयीची आहे . मळलेल्या वाटेने मावळतीच्या दिशेला निघालो . सूर्यदेव प्रबळगडामागे निघाले होते . वाडीबाहेरचा हा मदानी भाग फारच आवडून गेला . मागे डावीकडील कोरोनेशन पॉइंटपासून लुईझापर्यंत पूर्ण माथेरानची िभत , समोर प्रबळगड तर दक्षिणेकडे मोरबे धरणाचा परिसर आणि उजवीकडे आम्ही उतरणार होतो तो चिंचवाडी धोदाणीचा भाग होता . या मदानातून प्रबळच्या दिशेने एक दांड उतरत होता . त्यावरची मळलेली पायवाट भलतीच उठून दिसत होती . दोन्ही बाजूला दरी असलेली ही वाट . आधी लुईझावरून पहाताना आम्हाला हीच वाट धोदाणीत जाते की काय असे वाटले होते ; पण ही वाट पलीकडे रानात जाऊन निमदा डोंगराच्या िखडीत जाते . क्वचित गुराखी या वाटेने जातात . याच वाटेवर थोडं खाली उतरल्यावर एक उंबराचे झाड होते . त्याच्याजवळ एक बाकडे आहे . त्या समोरून खाली व्यवस्थित रुळलेली वाट धोदाणीच्या दिशेने उतरते . बाकडय़ावर बसून शांतपणे वाऱ्याची झुळूक अनुभवली . नंतर वेळ पाहून उतरायला सुरुवात केली . वळणावळणाची वाट टप्प्याटप्प्यात उतरते . खालून गावकरी तांदळाचे पोते खांद्यावर डोक्यावर घेऊन येत होते . रेशनचे तांदूळ घेऊन ही मंडळी धोदाणीतून येत होती . पुढे छोटा ओढा पार करून वाट डावीकडे वळली . या वाटेवर थोडाफार झाडोरा आहे . वरून निघालेल्या त्या दांडाला डावीकडे ठेवत आणखी खाली उतरत जंगलातून मळलेल्या वाटेने निघालो . आता एकदम सौम्य उतरणं घेत वाट हाश्याच्या पट्टीतून आलेल्या ओढय़ात उतरली . तसेच दिशेप्रमाणे जात राहिलो . पलीकडे वाट दिसत नव्हती . ओढय़ातून एवढे अंतर चालत ही मंडळी एवढा बोजा घेऊन तिन्ही ऋतूत जातात . खरं तर पावसाळ्यात ओढय़ातून एवढं चालणं अवघडच आहे . थोडं अंतर गेल्यावर डावीकडून आणखी एक वाट बाहेर येऊन ओढा पार करून उजवीकडे गेली . थोडक्यात आम्ही या वाटेने न येता आधीच ओढय़ात उतरलो होतो . साधारण चढउतार पार करत रानाच्या बाहेर आलो . उजवीकडे आम्ही दुपारी चढलो ती सनसेट पॉइंटची वाट होती . थोडे डोळे बारीक करून पाहिलं तर सनसेट पहायला रेिलगवर जमा झालेली माणसं ठिपक्यांसारखी दिसत होती . पावसाळी शेती केलेल्या बांधावरून मळलेली वाट होती . त्याच ठिकाणी गावातली पोरं क्रिकेट खेळत होती . एका मोठय़ा चिंचेच्या झाडाजवळ येताच डावीकडे खालच्या बाजूला उतरत चिंचवाडीची वाट गेली . आम्ही तसेच पुढे निघत दुपारी थांबलो होतो त्या वडाच्या झाडाखाली आलो . धोदाणीत शेवटचा टप्पा उतरत असताना समोर , दुपारच्या उन्हात करपून निघालेले म्हैसमाळ चंदेरी , नािखडा , पेब मावळत्या प्रकाशात खुलून दिसत होते . सौजन्य – लोकप्रभा


गुगल असिस्टंटद्वारे आता चित्रपटांचं तिकीट खरेदी करणं सोपं झालं आहे . यासाठी गुगलने अमेरिकेची कंपनी फंडांगोसोबत भागीदारी केली आहे . युजर्स आता व्हॉइस कमांडचा वापर करुन गुगल असिस्टंटद्वारे चित्रपटांचं तिकीट खरेदी किंवा बुक करु शकतात . अमेरिकी डिजिटल मीडिया ‘वर्ज’ ने दिलेल्या वृत्तानुसार , गुगलने फंडांगोसोबत भागीदारी केली आहे . तिकीट खरेदी करण्यासाठी तुम्हाला केवळ buy tickets एवढंच किंवा “Hey Google , get me tickets for…” असं बोलावं लागेल . जर तुम्हाला नेमकं काय पाहावं हे समजत नसेल , तर “showtimes near me” असं बोलावं . त्यानंतर तुमच्या जवळच्या सिनेमागृहांमध्ये सुरू असलेल्या सर्व चित्रपटांबाबत गुगल माहिती देईल . त्यानुसार तुमच्या आवडता सिनेमा तुम्ही पाहू शकतात . जर तुम्हाला त्या सिनेमाविषयी आणखी माहिती हवी असेल तर “who stars in it ? ” किंवा “show me the trailer” असं बोलावं , त्या सिनेमाबाबत सर्व माहिती गुगल तुमच्यापर्यंत पोहोचवेल . हे फिचर अॅपलच्या सिरीवर उपलब्ध आहे . मात्र , गुगल असिस्टंटद्वारे फंडांगो अॅप डाउनलोड न करताही तुम्ही चित्रपटाचं तिकीट खरेदी करु शकतात .


बॉलिवूडची ‘क्वीन’ कंगणा रणौत भगवान शंकराचा आशीर्वाद घेण्यासाठी कोईंबतूरमधील आदिशक्ती आश्रमात पोहोचली . ईशा फांऊडेशनच्या आश्रमात कंगनानं काही वेळ व्यतित केला . कंगनाच्या इन्स्टाग्राम अकाऊंटवरून याचे काही फोटो शेअर करण्यात आले आहेत . शिवाच्या पिंडीसमोर नतमस्तक होत कंगनानं भगवान शिवाचे आशीर्वाद घेतले . कंगनाचा बिग बजेट चित्रपट ‘मणिकर्णिका : द क्वीन ऑफ झांशी’ पुढील वर्षी प्रदर्शित होत आहे . या चित्रपटाचं चित्रिकरण सध्या सुरू आहे . तर दुसरीकडे कंगनाचा ‘मेंटल है क्या’ हा चित्रपटदेखील प्रदर्शित होत आहे . या चित्रपटाचं चित्रिकरण कंगनानं लंडनमध्ये पूर्ण केलं . हे दोन्ही चित्रपट कंगनासाठी खूप महत्त्वाचे ठरणार आहे . ‘क्वीन’च्या यशानंतर कंगनाचा ‘सिमरण’ बॉक्स ऑफिसवर आला मात्र या चित्रपटाला प्रेक्षकांचा म्हणावा तितका प्रतिसाद लाभला नाही . त्यामुळे ‘मणिकर्णिका . . ’ आणि ‘मेंटल है क्या’ दोन्ही चित्रपट तिच्यासाठी तितकेच महत्त्वाचे ठरणार आहेत . पण त्याआधी कंगनानं शिवाचे आशीर्वाद घेत , शांततेत काही काळ या आश्रमात व्यतीत केला .


मराठमोळ्या सचिन कुंभारचा अनोखा प्रवास ‘‘ प्रो कबड्डी लीगच्या पहिल्या हंगामाची अंतिम लढत मुंबईतील एनएससीआय स्टेडियममध्ये रंगली होती . मी त्या वेळी प्रेक्षकांमध्ये होतो . निवेदक आणि त्यांचे उत्तम सादरीकरण पाहून आपल्यालाही या स्पर्धेचे निवेदन करण्याची संधी मिळावी असे वाटले . त्यानुसार प्रयत्न सुरू केले . खेळाची कोणतीही पाश्र्वभूमी नव्हती , पण सगळे शिकून घेतले आणि पुढच्याच हंगामात प्रो कबड्डीच्या निवेदकांच्या ताफ्यात माझेही नाव होते , ’’ अशा शब्दांत प्रवाही संभाषण कौशल्यासह प्रो कबड्डी लीगचे सूत्रसंचालन करणाऱ्या मराठमोळ्या सचिन कुंभारने आपली कहाणी उलगडली . ‘‘ मी पक्का मुंबईकर आहे . आयईएस किंग जॉर्ज शाळा आणि रुईया महाविद्यालय . अभ्यासाव्यतिरिक्त कलागुणांना वाव देणाऱ्या संस्थांमध्ये असूनही मी कधीही कशातही भाग घेतला नाही . चार लोकांसमोर बोलण्याचीही मला भीती वाटायची . आत्मविश्वास अजिबातच नव्हता . अनोळखी माणसाला बोलते करणे कल्पनेपलीकडचे होते . शालेय टप्प्यानंतर हॉटेल व्यवस्थापन अभ्यासक्रमाला प्रवेश घेतला . बेकरी आणि कन्फेक्शनरी शिकून दुकान काढण्याचा विचार होता , पण तो विचार बारगळला , ’’ असे सचिनने सांगितले . तो पुढे म्हणाला , ‘‘ यादरम्यान तुझा आवाज चांगला आहे , असे अनेकांनी सांगितले . यातूनच दुबईला जाण्याची संधी मिळाली . २००४ मध्ये व्हॉइस कल्चरविषयी फारशी माहिती नव्हती . रेडिओ जॉकी होण्यासाठी प्रशिक्षण घेतले . क्षेत्राविषयी माहिती नसल्याने बाबांचा विरोध होता , पण आईचा पाठिंबा होता . दुबईला गेल्यावर भाषा , उच्चार , लहेजा , आत्मविश्वास यामध्येही किती मागास होतो , याची जाणीव झाली . एकेक करून गोष्टी शिकून घेतल्या . टीव्ही , रेडिओ कार्यक्रम , व्हॉइस ओव्हर , सूत्रसंचालन असे दुबईत आठ वर्षे काम केले . भारतात आल्यानंतर काम मिळवताना अडचणी आल्या . फेमिना मिस इंडियाचे सूत्रसंचालन करतो . लाइव्ह शोज करतो . कॉर्पोरेट कार्यक्रमांचं सूत्रसंचालनही करतो आणि चॅनेल व्ही वाहिनीचा बीच फेस्टिव्हल कार्यक्रम करतो . ’’ प्रो कबड्डीचा सूत्रसंचालक म्हणून संधीबाबत सचिन म्हणाला , ‘‘ प्रत्येक भारतीय माणसाला जेवढी खेळांविषयी माहिती असते , तेवढे मला ठाऊक होते . मुंबईतल्या एका महोत्सवाचे चार वर्षे सूत्रसंचालन करतोय . ते काम पाहून समीर चतुर्वेदी या मित्राने शिफारस केली . नेमके त्याच वेळी मी प्रो कबड्डी लीगचा सूत्रसंचालक म्हणून संधी मिळावी , यासाठी प्रयत्न करत होतो . सगळ्या गोष्टी जुळून आल्या . रीतसर चाचणीनंतर सुरुवातीला हॉकी इंडिया लीगच्या सूत्रसंचालनाची संधी देण्यात आली . हॉकीचा आणि माझा काहीच संबंध नव्हता , पण वाहिनीच्या माणसांनी मला प्रत्येक गोष्ट शिकवली . या कामातून माघार घेण्याचा निर्णय जवळपास पक्का केला होता , पण स्टार स्पोर्ट्सच्या माणसांनी विश्वास दिला . हॉकी इंडिया स्पर्धेच्या अंतिम लढतीनंतर पुरस्कार वितरण सोहळ्याचेही सूत्रसंचालन केले . तो पुढे म्हणाला , ‘‘ कबड्डीच्या निमित्ताने सर्वस्वी नव्या क्षेत्रात पाय रोवले . मनोरंजनाच्या पल्याडही काम करू शकतो असा विश्वास मिळाला . प्रो कबड्डीच्या सूत्रसंचालनाचा प्रस्ताव समोर आला , तेव्हा खेळाची काहीच माहिती नव्हती . पुन्हा एकदा नकार देण्याच्या विचारात होतो . लोकांना ग्लॅमर दिसते , पण आम्ही सगळेच जण खेळाडू , त्यांचे आयुष्य , आकडेवारी , डावपेच याचा सविस्तर अभ्यास करतो . थेट प्रक्षेपण असल्याने संहिता ठरलेली नसते . प्रसंगावधान राखून बोलावे लागते . मराठी मुलांमध्ये न्यूनगंड असतो . तो माझ्यातही होता . समोरच्या माणसाला तुमची मातृभाषा काय आहे , हे कळू नये इतके प्रभुत्व असायला हवे . असंख्य जाणकार व्यक्तींचे यात योगदान आहे . तुमचे कामच बोलके असेल तर गटबाजी , राजकारण हे सगळे मागे पडते . ’


सापाच्या विषातील एक घटक हा हृदयाच्या संधिवाताची तीव्रता कमी करतो , असे एका संशोधनात दिसून आले आहे . बेलोर कॉलेज ऑफ मेडिसन या संस्थेच्या वैज्ञानिकांनी याबाबत संशोधन केले असून सापाच्या विषापासून तयार केलेल्या औषधाने कालांतराने १३ लाख संधिवातग्रस्तांना दिलासा मिळेल , असा दावा करण्यात आला आहे . डॉ . ख्रिस्तिन बीटॉन यांनी सांगितले की , सापाच्या विषात शेकडो संयुगे असतात व त्यातील एका संयुगाने हृदयाच्या संधिवाताची तीव्रता कमी होते असे दिसून आले आहे . त्यात कुठलेही वाईट परिणाम होत नाहीत . हृदयाच्या संधिवातात मानवी प्रतिकारशक्ती प्रणाली ही स्वशरीरावर हल्ला करते , यात फायब्रोब्लास्ट नावाच्या पेशी महत्त्वाची भूमिका पार पाडत असतात . कारण या पेशी वाढून त्या सांध्यातून फिरत जातात , त्यातून स्रवणाऱ्या पदार्थाने सांधे खराब होतात . त्यामुळे प्रतिकारशक्ती प्रणालीतील पेशी तेथे येतात . त्यामुळे जास्त वेदना सुरू होतात . नंतर सांधे हलेनासे होतात . सध्या जे उपचार आहेत त्यात या पेशींवर भर दिलेला नाही , फायब्रोब्लास्ट पेशींना रोखणारे संयुग आम्ही शोधले आहे , असा दावा श्रीमती बीटन यांनी केला आहे . सापाच्या विषातील घटकात बुथुस टॅमलस नावाचे संयुग असते , जे फायब्रोब्लास्ट पेशींच्या पोटॅशियम मार्गिका रोखते . निरोगी पेशींच्या मार्गिका मात्र रोखल्या जात नाहीत , त्यामुळे या संयुगाचे वाईट परिणाम नाहीत . सापाच्या विषातील इबेरीओटॉक्सिनचे चांगले परिणाम उंदरावरील प्रयोगात दिसून आले आहेत . ‘दी जर्नल ऑफ फार्माकॉलॉजी अॅण्ड एक्सपिरिमेंटल थेरप्टिक्स’ या नियतकालिकात हे संशोधन प्रसिद्ध झाले आहे .


न्यूझीलंड ओपन बॅडमिंटन स्पर्धेत भारतीयांच्या आशा अखेर आज संपुष्ठात आलेल्या आहेत . एच . एस . प्रणॉय आणि सौरभ वर्मा यांना आपल्या प्रतिस्पर्ध्याकडून पराभवाचा सामना करावा लागला आहे . चीन तैपेईच्या लिन यू हेसिनने प्रणॉयचा १० - २१ , २२ - २० , २१ - २३ असा पराभव केला . एक तास सहा मिनीट चाललेल्या या सामन्यात प्रणॉयने लिनला चांगली लढत दिली मात्र सामन्यात त्याला विजय मिळवता आला नाही . मागच्या महिन्यात अमेरिकन ओपन स्पर्धेचं प्रणॉयने विजेतेपद मिळवलं होतं . त्यामुळे या स्पर्धेतही तो अशीच काहीशी कामगिरी करेलं अशी सर्वांची आशा होती . मात्र प्रणॉयच्या पराभवामुळे क्रीडारसिकांच्या आशा धुळीला मिळाल्या आहेत . प्रणॉय आणि त्याचा प्रतिस्पर्धी लिन यू यांच्यातला पहिला सेट एकतर्फी झाला . पहिल्या सेटमध्ये लिनने बाजी मारली , मात्र त्यानंतर दुसऱ्या सेटमध्ये चांगली लढत देत प्रणॉयने सामन्यात बरोबरी साधली . मात्र अखरेच्या सेटमध्ये आपला सर्व अनुभव पणाला लावत लिनने सामना आपल्या खिशात घातला . सौरभ वर्माला आजच्या सामन्यात अवघ्या ४२ मिनीटांमध्ये गाशा गुंडाळावा लागला . हाँगकाँगच्या ली च्यूक ह्यूने सौरभवर सरळ दोन सेट्समध्ये १९ - २१ , १६ - २१ अशी मात केली . सौरभने याआधीच्या सामन्यात भारताच्या परुपल्ली कश्यपवर मात केली होती .


वाचक शेफ प्रिया निकुम - response . lokprabha @ expressindia . com साहित्य : पारले जी बिस्किटे २० नग , हाईड अॅन्ड सिक बिस्किटे १० नग , पिठीसाखर २ टेस्पून , दूध आवश्यकतेनुसार , तूप ग्रीसिंगसाठी . कृती : प्रथम दोन्ही प्रकारच्या बिस्किटांची मिक्सरवर पूड करून घ्या . ती एका बाऊलमध्ये काढून घेऊन त्यामधे साखर मिसळा . नंतर त्यामधे कोमट दूध घालून ढवळा . गुठळ्या राहू देऊ नका . मिश्रण थोडे घट्टसरच ठेवा . नाहीतर केक बसका होतो . आता तयार मिश्रण ग्रीस केलेल्या केकच्या भांडय़ात ओता . प्रीहीट ओवनमध्ये १८० सेल्सियसला २० मिनिटे ठेवा . टूथपिक टोचून पाहा . ती केकचे पीठ न चिकटता बाहेर आली की केक झाला . सौजन्य – लोकप्रभा


नवजात बालकासाठी आईचे दूध नेहमीच महत्त्वाचे आणि पौष्टिक असते . मात्र अनेकदा नवजात बालकांना मातेच्या दुधापासून वंचित राहावे लागते . स्तनपानाचे महत्त्व पटवून देण्यासाठी आई - मुलीच्या नात्यावर भर देत ऑस्ट्रेलियातील ‘मेडेला इंडिया’ या कंपनीतर्फे भारतात एक मोहीम राबवण्यात येत आहे . मातांनी आपल्या नवजात बालकांना स्तनपान द्यावे यासाठी त्यांना प्रोत्साहन देण्यासाठी ‘ब्रेस्टफीडिंग अॅड द फाऊंडेशन फॉर अ चाइल्डस बेटर अँड हेल्दिअर टुमारू’ ही मोहीम राबवण्यात येणार आहे . स्वित्र्झलड येथील एका वैद्यकीय कंपनीच्या मदतीने ही मोहीम राबवण्यात येणार आहे . या मोहिमेंतर्गत मातांमध्ये व्हिडीओद्वारे जागृती केली जाणार आहे . कंपनीने केलेल्या सर्वेक्षणानुसार ४१ . ४९ टक्के माता आपल्या तान्हुल्याला स्तनपान कसे द्यावे यासाठी त्यांच्या आईकडून सल्ला घेतात . नेमका हाच दुवा साधत हा व्हिडीओ बनविण्यात आला आहे . या व्हिडीओमध्ये आई - मुलीमधील सुंदर नाते उलगडताना स्तनपानाचे महत्त्व , त्यात येणाऱ्या अडचणी मांडल्या आहेत . कोणतीही मुलगी याबाबत आपल्या आईशीच प्रथम संवाद साधते हेच ध्यानात घेत हा व्हिडीओ बनविण्यात आल्याचे कंपनीद्वारे सांगण्यात आले . ( टीप : ‘ आरोग्यवार्ता ’ मधील बातम्या या जगभरातील संशोधकांनी केलेल्या वैद्यकीय संशोधनावर आधारित असतात . त्यामुळे त्यातील मतांशी ‘ लोकसत्ता ’ चा संबंध नाही . कोणताही वैद्यकीय उपचार करण्यापूर्वी आरोग्यतज्ज्ञांशी व डॉक्टरांशी सल्लामसलत करणे आवश्यक आहे . )


दरवर्षी येणारा नवरात्रीचा सण पारंपरिक पद्धतीने साजरा करण्यासाठी त्याविषयी किमान माहिती असायला हवी . घरोघरी घट बसविण्याची पद्धत वेगळी असली तरीही त्याबाबतच्या काही गोष्टी आपल्याला माहित असायलाच हव्यात . अशाच घटाविषयीच्या काही गोष्टींबाबतची काळजी घ्यायला हवी . १ . नवरात्रमहोत्सवात कुलाचाराप्रमाणे घटस्थापना आणि मालाबंधन करावे . शेतातील माती आणून तिचा दोन पेरे ( बोटाची ) जाड चौकोनी थर करावा आणि त्यात ( पाच किंवा ) सप्तधान्ये घालावी . जव , गहू , तीळ , मूग , राळे , सावे आणि चणे इ . २ . मातीचा किंवा तांब्याचा कलश घेऊन त्यात पाणी , गंध , फुले , दुर्वा , अक्षता , सुपारी , पंचरत्ने किंवा नाणे इत्यादी वस्तू घालाव्यात . ३ . सप्तधान्ये आणि कलश स्थापनेचे वैदिक मंत्र येत नसल्यास पुराणोक्त मंत्र म्हणावेत . तेही येत नसल्यास त्या त्या वस्तूचे नाम घेऊन ‘समर्पयामि’ म्हणून नाममंत्रांचा विनियोग करावा . कलशामध्ये माळ पोहोचेल अशी बांधावी . ४ . अखंड दीपप्रज्वलन , त्या देवतेचे माहात्म्यपठन ( चंडीपाठ ) , सप्तशतीपाठ , देवीभागवत , ब्रह्मांडपुराणातील ललितोपाख्यानाचे श्रवण , ललिता - पूजन , सरस्वतीपूजन , उपवास , जागरण इत्यादी कार्यक्रम करून क्षमता आणि सामर्थ्य यांनुसार नवरात्रोत्सव साजरा करावा . देवीची ओटी भरण्याची योग्य पद्धत १ . देवीला अर्पण करावयाची साडी सुती किंवा रेशमी असावी ; कारण या धाग्यांमध्ये देवतेकडून येणार्या सात्त्विक लहरी ग्रहण करण्याची व धरून ठेवण्याची क्षमता इतर धाग्यांच्या तुलनेत अधिक असते . २ . दोन्ही हातांच्या ओंजळीत साडी , त्यावर खण व त्यावर नारळ ( नारळाची शेंडी देवीच्या दिशेने येईल , असा ) ठेवून , आपल्या हाताची ओंजळ छातीसमोर येईल , अशा पद्धतीने देवीसमोर उभे रहावे . ३ . देवीकडून चैतन्य मिळावे व आपली अध्यात्मिक उन्नती व्हावी , यासाठी देवीला भावपूर्ण प्रार्थना करावी . ४ . साडी , खण व नारळ देवीच्या चरणांवर अर्पण करावा . त्यानंतर तांदळाने तिची ओटी भरावी . तांदूळ हे सर्वसमावेशक असल्याने चैतन्य ग्रहण व प्रक्षेपण करण्यात अग्रेसर असतात . त्यामुळे प्राधान्याने तांदळाचा ओटीत समावेश केला जातो . ५ . देवीच्या चरणांवरील वस्त्र तिचा प्रसाद म्हणून परिधान करावे व नारळ प्रसाद म्हणून ग्रहण करावा .